text:
CAOAYAN, Ilocos Sur – Addan iti kustodia dagiti polis ti maysa a lumugar iti barangay ditoy ken ti paltog a masuspetsa a nanggudas iti biag ti tallo-bulanna nga ubing bayat ti selebrasion ti baro a tawen.
Naipan iti provincial police office para iti ad-adda pay a pannakapalutpotna ni Benecio Bilgera y Manzano, 39, residente iti Barangay Anonang Mayor kalpasan a nakakumpiska dagiti operatiba iti cal. 38 iti uneg ti balayna bayat ti search operation nga insayangkatda.
Kalpasanna, naipaima ni Bilgera iti police station ditoy bayat a maisagsagana ti kaso nga illegal a panagikut iti armas maikontra kenkuana.
Innem a balay iti Barangay Anonang Mayor ditoy nga ili ti sinukisok ti kapolisan kas paset ti agtultuloy a panagimbestigana no asino a gun owner ti nagpaputok idi kangitingitan ti selebrasion ti isasangbay ti baro a tawen a nakagudasan ti tallo-bulanna nga ubing a matmaturog iti uneg ti kuartoda.
Segun ken ni Caoayan Chief of Police Reynaldo Mendoza, Jr., negatibo ti resulta ti panagsukisok nga insayangkat dagiti nagtitipon nga elemento ti Caoayan Police Station nga indauluan ni Supt. Feliciano Gubatan, CIDG, ken Regional Intelligence Community kadagiti lima a balay ngem nakakumpiskada iti cal. 38 ti balay ni Bilgera a nagkarga iti uppat a bala iti cylinderna, ken sabali pay a 11 a live ammo ti nasukainanda iti kusina a naikabil iti plastic bag.
Ngem segun met laeng iti COP, impetteng ni Bilgera a dina ammo ti kaadda ti paltog iti uneg ti balayna.
Iti panangamiris dagiti ballistics experts iti bala a naala iti ulo ni Von Alexander Llagas y Quemi, tallo-bulanna nga anak da Alexander Llagas y Quemi ken ni Vanessa, residente iti Barangay Anonang Mayor, maysa a cal. 38 wenno 9mm pistol ti nagtaudan ti bala.
Segun pay dagiti inbestigador, naiputok ti bala iti agarup 100 metro ti kaadayona manipud iti pagtaengan dagiti Llagas.
Nupay kasta, kinuna ni Mendoza a saanda nga ibilang a suspek ni Bilgera iti pannakatay ni Llagas agsipud ta masapul pay a maiwayat ti ballistics examination ken cross-matching iti nakumpiska a paltog iti bala a naala iti ulo ti biktima.
Ngem innala latta dagiti otoridad ni Bilgera agsipud ta awan ti maipakitana a dokumento a lisensiado ti nasao a paltog.
“Awan ti naiparangna a lisensia… tsinek met ti Firearms and Licensing Division ngem awan ti nakitada a nakalisensia a paltogna,” kinuna ni Mendoza.
Sakbay daytoy, maysa a task force ti binuangay ni Ilocos Sur Provincial Director Jemar Modequillo a mangiwayat iti naun-uneg nga inbestigasion para iti madagdagus a pannakasolbar ti kaso ti pannakatay babaen ti stray bullet ti tallo-bulanna nga ubing.
Nangitanggaya met ni Gov. Ryan Singson iti P250,000.00 a gunggona iti asinoman a makaited iti impormasion para iti pannakaitudo ti nagpaputok iti paltog a nanggudas ken ni Llagas.
Sangapulo ket maysa nga agtagikua iti paltog a residente iti nadakamat a barangay ti nangisuko iti paltogda iti polis tapno maamirisda no naiputokda idi selebrasion ti baro a tawen.
Karaman a boluntario a naisuko ti paltog dagiti uppat a kameng ti Bureau of Fire Protection a mapapati nga adda iti bisinidad iti dayta a rabii.
Immannugot pay dagiti uppat a fireman a mapakatanda iti paraffin tests ken ti paltogda para iti ballistics examination.
Kinuna ni Mendoza a naiyisioan ni Bilgera iti search warrant kas resulta iti inwayatda a naun-uneg nga inbestigasion ken panagkalapda kadagiti impormasion kadagiti lumugar iti asideg ti pagtaengan dagiti Llagas.#


c: text/html

text:
News Categories
Latest Bloggers
Kasapulan dagiti mannalon ti Sugpon naipaay
- Details
- Written by Super User
-
Category: Homepage
-
Published: 21 June 2014
-
Hits: 1261
Naaramid ti umuna a panakaiwaras ti bukel iti mais, Conventional F1 Hybrid Variety manipud Vietnam nga napanaganan ti local nga nagan babaen ti nagan ti agdama nga gobernador Hon. Ryan Luis V. Singson ket napanaganan ti “Ryan Corn” idi October, 2013 sadiay Kapitolyo, siudad ti Vigan.
Naawat ti 10.8 nga sako ti mais babaen dagiti taga Municipal Agriculture Office ken Hon Mayor Fernando C. Quiton, Sr. Nagbi-bingayan daytoy nga bin-i iti 108 nga agmulmula iti mais kada dua (2) nga kilo ti maysa. Idi Marso 30, 2014 naibasar iti listaan ti agmulmula iti mais ken kalawa iti mamulmulaan nga inpasa iti tunggal barangay, inyawat manen ti kapitolyo ti 125 nga sinako ti mais ( 10 kilos/sako) iti Municipal Agriculture Office, babaen kada Abraham Dangle a mangibagi kadagiti mannalon, ken Hon. SBM Rene Crisanto Lubrin.
Iti kaaldawan ti fiesta (Marso 19)ti ili ti Sugpon naisangpet ti 767 nga sako ti abono(T-14) ken makinarya nga kasapulan iti panagtalon. Ti abono ket naiwaras iti tunggal barangay, ken kasta met nga iti Brgy. Poblacion ken Pangotan ti naikkan kadagiti makinarya. Dagitoy nga pagsayaatan dagiti mannalon ket naiwaras babaen ken Bise Gobernador, Hon. Deogracias Victor “DV” Savellano nga binayabay dagiti opisyales ti ili ti Sugpon. Manipud met ti opisina ni Congressman Eric D. Singson nabunag ti 731 nga sako ti abono nga ammonium sulfate (21-0-0-5).
Naiwaras met dagitoy nga ganagan ti kada barangay idi Enero 24, 2014 babaen kada Bokal Jaime Singson, Mrs. Celia Mendoza, Mr. Ernesto Calindas, ken ti grupo ti City Agriculture Office ti Candon. Manamnama ngarud nga dagitoy nga pagsayaatan nga naipay kadagiti mannalon iti ili ket mausar tapno umado met laeng iti apit nga agserbi met laeng kadagiti umili.

robotstxt: allowed

filter: keep


text:
SUGPON, Ilocos Sur – Insuko ti maysa a baro ti paltik a paltogna iti kapolisan ditoy idi sardam ti Septiembre 27.
Mismo a kinuyog ni Barangay Captain Jose Abaag ni Renante Balungo y Agyapas, awanan asawa, ken residente iti Barangay Poblacion, ditoy nga ili a nangisuko iti maysa a homemade caliber 22 rifle iti police station ditoy idi agarup 7:00 ti sardam ti nadakamat a petsa.
Naikustodia ti paltog iti Sugpon police station para iti umisu a disposision.
Segun iti polis, resulta daytoy iti agtultuloy a pulong-pulong ken dialogo nga isaysayangkatda iti komunidad.#


text:
Miguel de Benavides
Ni Miguel de Benavides y Añoza (c. 1552 – Hulio 26, 1605) ket maysa idi a klero a Kastila ken sinologo, ti immuna nga Obispo ti Mitra ti Nueva Segovia, ti maiaktlo nga arsobispo ti Arkidiosesis ti Manila, ken ti nagpundar ti Unibersidad ti Santo Tomas idiay Manila.[1]
Biograpia[urnosen | urnosen ti taudan]
Ni Miguel de Benavides ket naipasngay idi 1552, iti natakneng a pamilia idiay Carrión de los Condes, Espania. Isu ket simrek iti Urnos ti Dominokano idiay San Pablo de la Moraleja, Valladolid, ken kalpasanna nangited ti serbisio idiay Colegio de San Gregorio.[1]
Isu ket timmipon iti immuna a grupo dagiti Dominikano a napan idiay Manila idi 1587, ken kalpasanna napanda idiay Tsina nga idiay ket nangnamnama a mangpadakkel ti lokal a simbaan ti Katoliko . Isu ket kanungpalan a napatalaw, ken nangipatakder ti ospital para kadagiti Insik idiay Binondo, Manila,sakbay a nagbalin a daulo ti urnos. Isu ket kimmuyog kenni Arsobispo Domingo de Salazar idi Espania tapno mangsalaknib kadagiti patubo a Pilipino kadagiti panagparmek dagiti Kastila.[1]
Obispo[urnosen | urnosen ti taudan]
Isu ti immuna a naidutok nga obispo ti Nueva Segovia ken nakonsekrado idiay Mehiko idi 1597. Isu ti nagsurat ti Doctrina Christiana iti Insik, ti immuna a libro a naimaldit idiay Pilipinas. Isu ket simmmangpet idiay Nueva Segovia idi 1599, ngem idi kalpasan ti tallo a tawen, isu ket naidutok a kas ti Arsobispo ti Manila idi Oktubre 7, 1602. Ti konsekrasionna idiay Manila ket binayadan idi babaen ni Ari Felipe III , gaputa ni Benavides ket napanglaw unay idi. Idi Septiember 9, 1603, isu ti nangidaulo dagiti Franciscano tapno mangmaton ti Hapon a naggigian idiay Pilipinas. Iti isu met laeng a tawen, isu ket napabasol a nakibinglay iti panagpatay kadagiti rinibo nga Insik idi las-ud ti rebelion idiay Manila.[1]
Isu ket pimmusay idi Hulio 26, 1605 idiay Manila.
Ti biliotekena ken bukodna a tagikua ket nagpateg iti ₱1,500 ket dagitoy ket naidonar idi para iti pannakabagon ti instituto ti nangatngato a panagadal, ti Unibersidad ti Santo Tomas.[1]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
- Biblioteka ti Miguel de Benavides - Unibersidad ti Santo Tomas
- Roman Arkidiosesis ti Manila - Opisial a website
- Katedral ti Metropolitano Manila - Opisial a website


text:
SAN JUAN, Ilocos Sur – Nadumaduma a klase ti paltog, balbala ken droga ti nakumpiska dagiti polis iti sinukisokda a dua a balay idi Pebrero 10 iti Barangay Caronoan ditoy nga ili.
Sinukisok dagiti nagtipon nga elemento ti PDEA Ilocos Sur, Provincial Anti-Illegal Drug Special Operations Group, Sta. Catalina PNP, ken San Juan PNP ti pagtaengan da Odon Quilala, residente iti Barangay Caronoan nga aglaklako iti droga ken ni Saturnino Vagay, DILG officer ket nakakumpiskada kadagiti paltog, balbala ken droga.
Nakakumpiska dagiti polis iti balay ni Quilala iti 11 a plastic sachet a mapapati a naglaon iti shabu, cal. 45 1911 pistol, 2 magasin ti cal. 45, 3 selpon, 18 a bala ti cal. 45.
Nakakumpiska met dagiti polis iti balay ni Vagay iti cal. 22 rifle, cal. 30 carbine, shotgun, magnum 357, 4 a magasin ti nadumaduma a klase ti paltog, ken nadumaduma ti klase a bala.
Imet ti raiding team nga indauluan da Supt. Emmanuel Reyes, Supt. Panfilo Racho ken babaen ti direct super-vision ni Provincial Director Police Senior Supt. Eduardo Dopale ti search warrant a pinirmaan ni Judge Francisco Ante, Jr.
Iti pannakaisurat daytoy, naipilan ti kaso maikontra kadagiti dua iti provincial prosecutor’s office.#


text:
Tuesday, November 11, 2014
UPDATE TI ORGANIC COMPOSTING ITI ECOLOGY CENTER
Cabugao, Ilocos Sur – Impakaammo ti Luzon Green Art Technology, Inc., iti pribado a kompania a nangyimplimentar ti Privatization of Solid Waste Management para iti Munisipalidad ti Cabugao a naballigi dagiti naiwayatda nga addang a mangpasayaat ti koleksion ken panagaramidan ti organiko a ganagan babaen iti basura.
Sakbayna, naaramiden ti information-education ken communication kadagiti service barangays ket ditoy a pinasingkedanda ti pagannurotanda: “No Segregation, No Collection” Program.
Kanayon itoy ti pannakasanay dagiti mangipatungpal iti trabaho iti panagkolekta ti basura iti inaldaw, naiyusuat ti staff development tapno maingato ti working efficiency dagiti mangiggem iti opisinada, improvement of disposal facility ken on-site organic gardening a nayon nga obra dagiti obrerosda.
Kabayatanna, epektibo met ti operasion ti kabarbaro a Shredder Machine a nainayon a katulongan ti LGA Tech., Inc. iti pannakagiling dagiti biodegradable wastes.
Segun ken ni MENRO Edgar S. Balangatan, AT, a daytoy a ramit ket inted ti LGU-Cabugao tapno nadaras a maproseso dagiti maaramid nga Organiko a Ganagan a pagbalinan dagiti agrupsa a basura.
Kanaig daytoy, innayon ni Mr. Balangatan a makatulong ti dakkel dagitoy a maprobitsar a natural nga abuno iti pannakaitandudo ti Organic Agriculture ti Munisipalidad kas panangannurot iti Organic Agriculture Act nga ipatpatungpal dagiti LGU’s agsipud ta dagiti mannalon iti Cabugao iti maisagut kadaytoy a naaramid nga abuno iti Ecology Center.
Iti pannangted ti LGU-Cabugao iti pawayway nga agoperar ti LGA Tech., Inc. ket manamnama iti napintas a panagannayas ti trabahoda ket kaipapananna met iti naballigi a pannakaidalimanek ti basura a maurnong iti Ecology Center, impeksa pay ni MENRO Edgar S. Balangatan, AT. # (Web In-Action)
Sakbayna, naaramiden ti information-education ken communication kadagiti service barangays ket ditoy a pinasingkedanda ti pagannurotanda: “No Segregation, No Collection” Program.
Kanayon itoy ti pannakasanay dagiti mangipatungpal iti trabaho iti panagkolekta ti basura iti inaldaw, naiyusuat ti staff development tapno maingato ti working efficiency dagiti mangiggem iti opisinada, improvement of disposal facility ken on-site organic gardening a nayon nga obra dagiti obrerosda.
Kabayatanna, epektibo met ti operasion ti kabarbaro a Shredder Machine a nainayon a katulongan ti LGA Tech., Inc. iti pannakagiling dagiti biodegradable wastes.
Segun ken ni MENRO Edgar S. Balangatan, AT, a daytoy a ramit ket inted ti LGU-Cabugao tapno nadaras a maproseso dagiti maaramid nga Organiko a Ganagan a pagbalinan dagiti agrupsa a basura.
Kanaig daytoy, innayon ni Mr. Balangatan a makatulong ti dakkel dagitoy a maprobitsar a natural nga abuno iti pannakaitandudo ti Organic Agriculture ti Munisipalidad kas panangannurot iti Organic Agriculture Act nga ipatpatungpal dagiti LGU’s agsipud ta dagiti mannalon iti Cabugao iti maisagut kadaytoy a naaramid nga abuno iti Ecology Center.
Iti pannangted ti LGU-Cabugao iti pawayway nga agoperar ti LGA Tech., Inc. ket manamnama iti napintas a panagannayas ti trabahoda ket kaipapananna met iti naballigi a pannakaidalimanek ti basura a maurnong iti Ecology Center, impeksa pay ni MENRO Edgar S. Balangatan, AT. # (Web In-Action)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
ABRA – Nasurok a 500 a marigrigat a pamilia manipud iti innem nga ili ti nataming ken naikkan iti libre nga agas ken bitamina babaen ti medical/dental mission nga insayangkat ti gobierno probinsial ken ti MFLM Madrigal Foundation itay Pebrero 4 iti Manabo ditoy.
Napalalo ti yaman ni Manabo Mayor Masayo Domasing ta napili ti ilina a nakaisayangkatan ti serbisio medikal. Karaman pay kadagiti naserbian ti ili ti Sallapadan, Boliney, Luba, Tubo, ken Dagyuman.
Dinayaw met ni Abra Governor Eustaquio “Takit” Bersamin ni Ma. Ferl Lalaine Madrigal, CEO ti Madrigal Foundation, ta nupay dua pay laeng a bulan a naam-ammona, nakapaminduan ti grupo daytoy a nangipaay iti tulong ken serbisio iti Abra.#


text:
VIGAN CITY – Saan a naglako ti parokia ditoy siudad iti holy water a naaramat iti pannakawaris dagiti tanem idi Piesta ti Minatay, kinuna ni Fr. Vicente Avila, kura paroko ditoy siudad.
Inlawlawag daytoy ni Fr. Avila iti sanguanan dagiti pammabalaw a naglako ti simbaan iti container a pakaikabilan iti holy water a naiwaris kadagiti tanem.
Maysa a Ligaya a mapapati a taga-konbento iti Vigan ti nadakdakamat a naglako iti container nga agpateg iti P40.00 idi kaaldawan ti Piesta ti Minatay.
Ngem kinuna ni Fr. Avila a negosio dayta ni Ligaya, saan ketdi a ti simbaan idinto nga innayonna a saan met nga inkapilitan ti igagatang dagiti tao iti nasao a container.
Ngem inyunay-unay ni Fr. Avila a maikkan koma ti holy water iti dignidad ket saan laeng a komporme la ditan ti pakaikabilanna, kas iti nagawangan a shampoo wenno dadduma pay a nagbasioan.
Kinuna pay ni Fr. Avila nga idi 1990s, nagaget nga agwaris dagiti padi kadagiti tanem ngem naikkat daytoy agsipud ta ipakpakitana ti dakkel a baet ti nabaknang ken napanglaw.
“…Nagalas ti kitana daydiay ta makitam lattan ti nabaknang ken napanglaw,” kinuna ni Fr. Avila bayat ti interbio kenkuana ni Jun Ramos, anchorman iti Barangay Commando Brigada a naipatangatang iti DWRS.
Segun iti padi, makantaan ti tanem dagiti nabaknang bayat pannakawarisda idinto a rekada laeng kadagiti napanglaw.
“Isu a naikkat dagidiay ta agbalin metten a komersio,” kinuna ni Fr. Avila.
Kinuna ni Fr. Avila a saan laeng nga aramid dagiti padi ti pannakabendision dagiti minatay no di aramid ti amin.
Kinuna pay ni Fr. Avila nga adda koma holy water iti pagtaengan amin a katoliko tapno adda maaramat a pangbendision iti dakes nga espiritu.
Kinuna ni Fr. Avila nga idi Nobiembre 1 ken 2, nawaya dagiti tattao a mapan agala iti holy water.#


text:
KALINGA – Maysa a baket nga agbatbatek iti naseksek a lugar iti kabambantayan ti Tinglayan ditoy a probinsia ti nairaman a naitampok iti art exhibit iti maysa a museo sadiay Canada.
Naitampok ni Whang-Od Oggay, maysa kadagiti kabaketan a hand-tapped tattoo artist manipud iti Buscalan, Tinglayan, Kalinga, bayat ti art exhibit iti Royal Ontario Museum, Toronto, Canada agpaut agingga iti Septiembre 5 daytoy a tawen. Nagbiahe ti art exhibit manipud iti Musee du Quai Branly iti Paris.
Kangrunaan a panggep ti art exhibit ti pannakaitampok ti bisual a pakasaritaan ken ebolusion ti panagbatek iti las-ud ti lima ribu a tawen a nakaitampokan ti visual a historia ti arte iti bagi ken maldit, dagiti kadaanan a ramit a naaramat iti panagbatek, ken ti nakomision a natato a silicone body reproductions nga intato dagiti maraem ken nalatak a agbabatek iti lubong.
Maysa ni Oggay kadagiti naitampok a tattoo artist iti nasao nga exhibit a pakaibilangan pay dagiti nalalaing a tattoo artists a kas kada Tin-Tin (France), Horiyoshi III (Japan), Filip Leu (Switzerland), Paul Booth (USA), Chimé (Polynesia), and Yann Black (Montreal).
Nalatak a tattoo artist ni Whang-od Oggay, 98, gapu kadagiti orihinal a panagbatekna babaen iti duog a wagas a daydaywen mismo uray dagiti ganggannet iti pagtaenganna sadiay Buscalan, Tinglayan, Kalinga, tapno mapabilang a koleksionda ti batek ti baket. Agar-aramat ni Oggay iti siit manipud iti sua ken kawayan a patitpatitenna iti panangimalditna ti daan nga arte iti bagi ti agpatato.
Naglatak ni Oggay gapu dagiti binatekanna, nangruna dagiti ganggannaet a nangiposte iti Facebook ti kapadasanda a nagpabatek kenkuana.
Idi napalabas a tawen, nairusat iti online ti maysa a petision para iti pannakaideklara ni Oggay a kas national artist.
Segun dagiti nangsuporta iti petision, maysa a porma ti arte dagiti tattoo ket pagtalta-linaeden ni Whang-Od a sibibiag ti historia babaen iti panagbatekna. Kinuna pay dagiti mangraraem iti baket a no mapadayawan ni Whang-Od kas national artist, bigbigen met ti pagilian ti nabaknang ngem agpukpukawen a kultura dagiti taga-bambantay.
Ngem kadagiti dadduma a netizens, saan laeng a kas national artist ti pakapadayawan koma ni Whang-Od no di ket kas National Living Treasure.
Babaen ti Republic Act No. 7355, nabuangay ti sabali a sistema ti gunggona para kadagiti kalaingan a tra-ditional artists ket naawagan iti Gawad sa Manlilikha ng Bayan wenno National Living Treasures Award.
Iti agdama, sangapulo ket tallo pay laeng dagiti napadawayan kas National Living Treasures manipud iti nadumaduma a paset ti pagilian.
Idi 2012, napadayawan ni Magdalena Gamayo ti Lumbaan, Pinili, Ilocos Norte a National Living Treasure. Nupay agtawenen iti 91, agab-abel pay laeng ni Gamayo.#


text:
STA. MARIA, Ilocos Sur – Nagtungpal iti trahedia ti selebrasion ti kasangay ti maysa a baro idi Agosto 13 agsipud ta napukawna ti biagna bayat ti panangalawna iti pannakalmes ti gayyemna.
Napasamak ti trahedia bayat ti panaglalangoy da Mark Joseph Ramboanga y Combis, 19, trabahador, ken residente iti Barangay Maynganay Norte ditoy nga ili, ken dagiti gagayyemna iti karayan ti Sta. Maria kas paset ti selebrasion ti kasangay ti biktima.
Segun iti report, nagpaarayat ni John Paul Cantorna, maysa kadagiti gayyem ni Ramboanga, ket pinadas ti biktima nga isalakan ngem ginuyod ti napigsa a koriente.
Nangiwayat ti Coastguard, MDRRMC, ken kapolisan ditoy nga ili iti rescue operation ket naalawda ni Ramboanga idi agarup 1:24 ti malem.
Intarayda ti damag iti Ilocos Sur District Hospital, Narvacan, Ilocos Sur ngem naideklarar daytoy a dead on arrival.#


text:
Seattle
Ti Seattle ket maysa a nangruna a pantar a puerto a siudad ken ti tugaw ti Kondado ti King, idiay estado ti Estados Unidos iti Washington. Daytoy ket addaan ti nakarkulo a 634,535 nga agtataeng manipud idi 2012, ti Seattle ket isu ti kadakkelan a siudad idiay Amianan a laud ti Pasipiko a rehion ti Amianan nga Amerika ken maysa kadagiti kapardasan a dumakdakkel a siudad iti Estados Unidos.[5] Ti metropolitano a lugar ti Seattle ket addaan ti agarup a 4 riwriw nga agtataeng ken isu daytoy ti maika-15 a kadakkelan a metropolitano a lugar idiay Estados Unidos.[6] Ti siudad ket naisanglad iti akikid a rawis ti daga a nagbaetan ti Kipet ti Puget (maysa sumrekan iti Taaw Pasipiko) ken Danaw Washington, iti agarup a 100 milia (160 km) nga abagatan ti pagbeddengan ti Kanada ken Estados Unidos. Daytoy ket maysa a nangruna a pagserrekan para kadagiti panagtagiako iti Asia, ti Seattle ket isu ti maika-8 a kadakkelan a puerto idiay Estados Unidos ken ti maika-9 a kadakkelan idiay Amianan nga Amerika iti terminmo ti panagtengngel kadagiti paglaonan.[7]
Ti lugar ti Seattle ket natagtagitao idin babaen dagiti Patneng nga Amerikano manipud kadagidi 4,000 a tawtawen sakbay ti immuna a permanente a nagtataeng a purpuraw.[8] Ni Arthur A. Denny ken dagiti grupona nga agbanbaniaga, a nanungpalan a naamammuan a kas ti Partido Denny, ken simmangpetda idiay Puntos ti Alki idi Nobiembre 13, 1851. Ti pagtaengan ket naiyaakar iti agdama a lokasionna ken ninaganan iti "Seattle" idi 1853, kalpasan kenni Hepe Si'ahl kadagiti lokal a tribu ti Duwamish ken Suquamish.
Ti panagtarikayo ket isu idi ti immuna nga industria ti Seattle, ngem babaen idi naladaw a maika-19 a siglo ti siudad ket nagbalin a sentro ti komersio ken panangramid kadagiti barko ken kas maysa a ruangan ti ipapan idiay Alaska idi las-ud ti Klondike Gold Rush. Babaen idi 1910, ti Seattle ket maysa idian kadagiti 25 a kadakkelan a siudad iti Estados Unidos.[9] Nupay kasta, ti Nalatak a Depresion ket nakaro a nangdadael ti ekonomia ti siudad. Ti idadakkelna ket nagsubli idi las-ud ken kalpasan ti Sangalubongan a Gubat II, gapu ti lokal a kompania ti Boeing, a nangibangon ti Seattle a kas maysa a sentro ti panagpataud ti mapatayab a luglugan. Ti siudad ket naparang-ay a kas maysa a sentro ti teknolohia idi tawtawen ti 1980. Ti pannakapaadu dagiti baro a sopwer, bioteknolohia, ken dagiti kompania ti internet ket nangiturong ti pannakaungar ti ekonomiana, a daytoy ket nagpaadu ti populasion ti siudad babaen ti gangani a 50,000 idi baetan ti 1990 ken 2000. Iti pay kinaudi, ti Seattle ket nagbalinen a sentro para iti "berde" nga industria ken maysa a modelo para iti matalinaay a panagrang-ay.
Dagiti nagibasaran[urnosen | urnosen ti taudan]
- ^ "Tinawen a karkulo ti Agtataenga Populasion para iti Inkorporado a Luglugar iti Sumurok a 50,000, Nairanggo babaen iti Populasion ti Hulio 1, 2012" (CSV). Opisina ti Senso ti Estados Unidos.
- ^ "Zip Code Lookup". USPS. Naala idi Disiembre 11, 2008.
- ^ "American FactFinder". United States Census Bureau. Naala idi 2008-01-31.
- ^ "US Board on Geographic Names". United States Geological Survey. 2007-10-25. Naala idi 2008-01-31.
- ^ Gene Balk (23 Mayo 2013). "Senso: Ti Seattle ket maysa kadagiti siudad a dumakdakkel ti populasionna". Seattle Times. Naala idi 23 Mayo 2013.
- ^ "Dagiti karkulo ti Panagbalbaliw ti Populasion para iti Estadistika a Metropolitano a Luglugar ken Dagiti Panangiranggo: Hulio 1, 2010 aginggana iti Hulio 1, 2011 (CBSA-EST2011-05)" (CSV). Opisina ti Senso ti Estados Unidos. Naala idi Nobiembre 21, 2012.
- ^ "Dagiti Estadistika ti Puerto". Puerto ti Seattle. Naala idi 17 Pebrero 2013.
- ^ Doree Armstrong (Oktubre 4, 2007). "Feel the beat of history in the park and concert hall at two family-friendly events". Seattle Post-Intelligencer. Naala idi Nobiembre 1, 2007.
- ^ "Populasion ti 100 a Kadakkelan nga Urbano a Luglugar: 1910". Opisina ti Senso ti Estados Unidos. Naala idi Nobiembre 16, 2011.
Dagiti silpo ti ruar[urnosen | urnosen ti taudan]
- Midia a mainaig iti Seattle iti Wikimedia Commons
- Pakaammo ti panagbiahe idiay Seattle manipud iti Wikivoyage (iti Ingles)
- Opisial a website ti Siudad ti Seattle


text:
Dick Cheney
Ni Richard Bruce "Dick" Cheney[1] (naiyanak idi Enero 30, 1941) ket nagserbi a kas ti maika-46 a Bise Presidente iti Estados Unidos (2001–2009), babaen ni Presidente George W. Bush.
Naipasngay idiay Lincoln, Nebraska, ni Cheney ket naipangpangruna idi a dimmakkel idiay Sumner, Nebraska, ken Casper, Wyoming.[2] Inrugina ti pagsapulanna kas maysa nga interno para iti Kongresista a ni William A. Steiger, ken dimteng a nagobra ti pakadalananna idiay White House idi panawen ti administrasion ni Nixon kenni Ford, nga idiay ket nagserbi a kas ti kinaudi a kas ti Pangulo ti Opisina ti White House. Idi 1978, ni Cheney ket nabutosan idi ti Kamara dagiti Pannakabagi ti E.U. manipud idiay Wyoming; isu ket naminlima a nabutosan, ken dimteng a nagbalin a Baut Minoridad a Kamara. Ni Cheney ket napili idi a kas ti Sekretario iti Salaknib idi panawen ti panagpresidente ni George H. W. Bush, a nagtengtengngel ti daytoy a puesto para kadagiti kaaduan a termino ni Bush. Iti daytoy a panawen, ni Cheney ket nangimaton ti 1991 Operasion Desierto a Bagio, ken dagiti nadumaduma pay nga aksion.
Adda ti ruar ti opisina idi panawen ti panagpresidente ni Clinton, ni Cheney ket isu ti mangipagulo ken CEO iti Halliburton a Kompania manipud idi 1995 aginggana idi 2000.
Dagiti nagibasaran[urnosen | urnosen ti taudan]
- ^ Urayno ti Bise presidente ken ti pamiliana ket balikasenda ti nagan ti pamiliana a nagan a kas ti /ˈtʃiːni/ CHEE-nee, daytoy ket kadawyan a maibalbalikas a /ˈtʃeɪni/ CHAY-nee babaen dagiti midia ken ti kaaduan a publiko. Kitaen ti Ni Cheney ket Agtengtengngel ti Padamag kadagiti Republikano a Daulo ti Kamara, Nairangarang idi ti CNN idi Disiembre 5, 2000, Ti Naeksilo a Cheney a Gobierno
- ^ Cheney: Ti Saan a Naibagbaga a Sarita ti Kabilegan ken Kontobersial a Bise Presidente, p. 11
Dagiti silpo ti ruar[urnosen | urnosen ti taudan]
Midia a mainaig kenni Dick Cheney iti Wikimedia Commons


text:
Bacolod
Ti Siudad ti Bacolod ket maysa a primera klase a siudad iti probinsia ti Negros Occidental iti Filipinas. Isu ti kapitolio ken kadakkelan a siudad iti Negros Occidental. Kabeddengna ti Siudad ti Talisay iti amianan, ti ili ti Murcia iti daya, ti Siudad ti Bago iti abagatan-a-laud, ken ti Lingsat Guimaras iti laud.
Naindayegan ti Siudad ti Bacolod gapu iti Piesta ti Maskara a maang-angay ditoy iti kada bulan ti Oktubre.
Dagiti baranggay[urnosen | urnosen ti taudan]
Ti Siudad ti Bacolod ket nabingbingay a politikal kadagiti 61 a barbaranggay.[2]
- Alangilan
- Alijis
- Banago
- Baranggay 1 (Poblacion)
- Baranggay 2 (Poblacion)
- Baranggay 3 (Poblacion)
- Baranggay 4 (Poblacion)
- Baranggay 5 (Poblacion)
- Baranggay 6 (Poblacion)
- Baranggay 7 (Poblacion)
- Baranggay 8 (Poblacion)
- Baranggay 9 (Poblacion)
- Baranggay 10 (Poblacion)
- Baranggay 11 (Poblacion)
- Baranggay 12 (Poblacion)
- Baranggay 13 (Poblacion)
- Baranggay 14 (Poblacion)
- Baranggay 15 (Poblacion)
- Baranggay 16 (Poblacion)
- Baranggay 17 (Poblacion)
- Baranggay 18 (Poblacion)
- Baranggay 19 (Poblacion)
- Baranggay 20 (Poblacion)
- Baranggay 21 (Poblacion)
- Baranggay 22 (Poblacion)
- Baranggay 23 (Poblacion)
- Baranggay 24 (Poblacion)
- Baranggay 25 (Poblacion)
- Baranggay 26 (Poblacion)
- Baranggay 27 (Poblacion)
- Baranggay 28 (Poblacion)
- Baranggay 29 (Poblacion)
- Baranggay 30 (Poblacion)
- Baranggay 31 (Poblacion)
- Baranggay 32 (Poblacion)
- Baranggay 33 (Poblacion)
- Baranggay 34 (Poblacion)
- Baranggay 35 (Poblacion)
- Baranggay 36 (Poblacion)
- Baranggay 37 (Poblacion)
- Baranggay 38 (Poblacion)
- Baranggay 39 (Poblacion)
- Baranggay 40 (Poblacion)
- Baranggay 41 (Poblacion)
- Bata
- Cabug
- Estefania
- Felisa
- Granada
- Mandalagan
- Mansilingan
- Montevista
- Pahanocoy
- Punta Taytay
- Singcang-Airport
- Sum-ag
- Taculing
- Tangub
- Villamonte
- Vista Alegre
- Handumanan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Occidental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Occidental". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SINAIT, Ilocos Sur – Gapu iti panagisakibutda iti ay-ayam a paltog, natiliw dagiti dua a lalaki ket napalutpotda iti police station.
Segun iti report, madama ti inspeksion dagiti polis nga indauluan ni Police Inspector Rolando Battulayan, Deputy Chief of Police, kadagiti mailaklako a paputok iti sanguanan ti tiendaan idi rabii ti Disiembre 31 ditoy idi nagsuspetsada kada Miker Yadao y Dauz, 32, naasawaan, residente ti Barangay Teppeng ken Edwin Yadao y Impelido, 42, naasawaan, residente iti Barangay Magsaysay nga agpada a nakalugan iti motorsiklo agsipud ta adda nagtukol a paltog iti siketda.
Pinasardeng dagiti polis dagiti dua sada kinumpiska dagiti paltog ngem naduktalanda nga abalbalay dagitoy.
Nupay kasta, naipan dagiti dua iti police station tapno mapalutpotda.#


text:
STA. CATALINA, Ilocos Sur – Nabigbigen dagiti dua a suspek a mapapati a nangtaray iti dinungparda a mannalon sadiay Barangay Sinabaan, ditoy nga ili idi Mayo 12.
Kanaig daytoy, nai-refer iti provincial prosecutor’s office ti kaso a reckless imprudence resulting in homicide maikontra kada Jharel Ranchez y Medrano, 22, ken Darwin Regunton y Raganit, 40, agpada a residente iti Barangay Subec, Sta. Catalina, Ilocos Sur.
Maipalagip a nasarakan a nakadalutaytay iti kalsada a sakup ti Barangay Sinabaan ni Salvador Ramboyon y Rafanan, 53, naasawaan, mannalon, ken residente iti Sitio Saranay, Barangay Subec, Sta. Catalina, Ilocos Sur nga awanan puot ken nagsagrap kadagiti sugat iti nadumaduma a paset ti bagina, nangruna iti mugingna.#


text:
TAGUDIN, Ilocos Sur – Dati a susik ti motibo ti panangtagbat ti maysa a tricycle driver iti maysa a babai a negosiante idi agsapa ti Hulio 18 iti Barangay Pudoc West, ditoy nga ili.
Segun iti report, aglutluto ni Nelia Gaisan y Gorospe, 40, naasawaan, negosiante, idi nasiputanna ni Roldan Peralta y Legaspi, 30, baro, a nakaiggem iti bolo nga agtartaray nga agturong kenkuana.
Mapapati a naisangga ti biktima ti makannigid a takiagna ket nagginnagawanda ti bolo. Immarayat ti kaarruba ti negosiante a ni Barangay Tanod Raul Lardizabal ket inanawada ida.
Naipan ni Gaisan iti Tagudin General Hospital and Capillariassis Center para ti pannakaagas dagiti sugatna iti makannigid a ramayna ken iti makannigid a matana.
Simmuko met ni Peralta kadagiti nagresponde a pannakabagi ti linteg ket naipan iti estasion ti polis agraman ti bolo nga agatiddog iti sumurok-kumurang a 15 pulgada agraman ti putan.#


text:
Rebelyn Pitao, 20
DAVAO CITY, Philippines—Believed kidnapped by military agents only 24 hours earlier, the daughter of a ranking communist guerrilla has turned up dead with stab wounds and torture marks. Inquirer, Mar 7, 2009
Saan a nalatak ti nagan.
Ngem ti pannakaipatli
ket isu ta isu met laeng a dana
ti pammapatay kadagiti awanan gaway.
Isu met laeng a pakasaritaan daytoy,
Rebelyn Pitao, 20, maestra
dagiti agtutubo a gandat iti kinalinteg
ti nakem ket ti pannakapuyo ti puso.
Anian, anian, anakmi, anian a panagikaro
iti nagan ti ili ita ta kaduadakan
dagiti bannuar ti atiddog a rabii!
Iti damagka laeng a maam-ammo
ngem ti rupam ket ti ramesen
a madagdagullit ti agebbal a demonio:
ti demonio kadagiti lakko ti palad
a kadagiti uged ket ti naimbag a gasat
kadagiti soldado a mangaykayo
iti paragpag ti akimparagpag
ti demonio kadagiti bileg a naggapu
met laeng iti ili tapno iti kasta
ikipasda ti pakaasim, sika a maestra
ni ayat kadagiti maladaga a malem
ti demonio a mamagbalin nga ari
iti ulimek ti purok ti San Isidro
a kadagiti oras ti kinaagtutubo
ket ti panagsala koma iti fandanggo
tapno iti kumpas ket ti panangkamat
iti bullalayaw ti rugso nga agragrag-o!
Iti panapugsat ti anges ket
ti agmaymaysa a mangrabrabaii,
isuna a nakasiput
iti pannakarames ti naganus nga isip
iti maminribu a panagkiet ti kadkadua
gapu iti aliaw ti tirad a maiwekwek
iti ubing a bagi, maipalok kas iti sudsod
ti agmula iti sitaw iti bakras
ti immunan a pammakawanmo.
Duapulo a tawen, Robelyn Pitao.
Ngem saan nga umdas dagitoy
a maimaro iti allilaw ti ili
kadatayo a kasingin ti asi.
Uray iti ipupusay ket ti sinnungbat
iti rabaw ti bagi a buttabuttaw:
lima a duyok ngem ad-adu pay
ti sennaay sakbay ti ipapatay.
Kasano koma nga agriingka manen
agmurmuray bumangon iti baro a biag
iti maikadua a gundaway?
Kasano koma a ti agtedted a luami
nga iti nakapasagan ket ti wayawaya
dagiti mangimammameg a ramay?
A Solver Agcaoili
Hon, HI/Mar 6/09
No comments:
Subscribe to: Post Comments (Atom)


text:
VIGAN CITY – Kinuna ti bise mayor ditoy nga irebioda ti katulagan a nagpipinnirmaan ti city government, Agencia Espanola de Cooperation Internacional ken ti Metro Vigan Water District no maipatpatungpal met laeng ti preferential rate ti danum a maited kadagiti residente ditoy siudad.
“Masapul a nalaklaka ti rate a maiyaplikar iti siudad ti Vigan,” kinuna ni Vice Mayor Franz Ranches idinto nga inkalinteganna a ti Vigan City ti instrumento a simmayaat ti serbisio ti Metro Vigan Water District babaen ti tulong ti Spanish government.
Nairiing daytoy nga isyo gapu iti resolusion nga indatag ni Konsehal George Villanueva a mangkidkiddaw iti Metro Vigan Water District a mangipababa iti penalty charge kadagiti consumers ditoy a maladaw nga agbayad iti nakunsumoda a danum.
Mangipakpakat ti MVWD iti 10% a penalty charge no maladaw ti consumer nga agbayad iti nausarna a danum.
Segun iti bise mayor, irebioda dagiti billing statements dagiti consumers ti Vigan City sada ikumpara kadagiti billing statements dagiti kabangibangna nga ili a sakup ti Metro Vigan Water District tapno makita no adda pakaidumaan ti water rate a baybayadan dagiti taga-Vigan City kas nailanad iti katulagan.
“… Ditoy a kitaenmi no masursurot met laeng ti preferential rate a maited kadagiti consumers ti Vigan City,” kinuna ni Ranches.
Kinuna ti bise mayor a benepisio daytoy para kadagiti taga-Vigan gapu ta ti siudad ti Vigan ti instrumento a napasayaat ken narehabilitar ti serbisio ti Metro Vigan Water District babaen ti tulong ti Spanish government.
‘Masapul a respetaren ti Metro Vigan Water District ti kontrata a pinirmaanna,” kinuna ni Ranches idinto nga inyunay-unayna a nabayagen nga agop-operar ti nasao a water district kalpasan ti pannakarehabilitarna babaen ti tulong ti Spanish government.
Segun iti bise mayor, mapaayaban dagiti board of directors ken management ti MVWD tapno mairiing daytoy nga isyo.#


text:
Salaysay ni Christine Marie Verzosa
Makapaumel ti kellaat a panangusig santo sarunuen ti naglalaok a rikna ken panirigan no di man maibaskag ti agraraay nga isem. Adda pay ti posibilidadna a mabingay dagiti kapanunotan itoy. Ngamin lumtaw met nga awan ti madagdagus a panaghusga no umapay ti naglalabbet a rikna. Anansata, masansan met nga agtinnag ti madagdagus a pananghusga iti pammabalaw wenno itutubngar kadayta a relasion. Iti saan nga agkabagay wenno saan a balanse nga akusasion, masansan ti kinaadda ti nalimed nga intension ti naub-ubing wenno saan met, timmubo a karnal a rikna ti natataengan.
Anansata, saan koma a husgaan ida babaen ti agsasamparat nga akusasion, direkta man wenno indirekta, agingga a saan pay a napaneknekan wenno saan nga impaayan iti naan-anay a panawen sakbay a husgaan. Rumbeng laeng ti naannad a preperensia ta kabukbukodanda a rikna ti sisasango iti pakaseknan. Kalintegan ti asinoman a mangisikkir ti marikriknana ta awan ti sabali a makarikna iti kinapudno no di laeng isuna a maseknan – lalo pay no agpadpada a marikna dagiti maseknan iti dayta a relasion. Ti madagdagus a pannakibiang ket awanan espasio.
Ta ania ngamin aya ti Mayo ken Disiembre a relasion?
Ayan-ayat nga addaan iti dakkel a diperensia iti edad. Kunaen a mas nataengan ‘diay lalaki, mas ub-ubing ‘diay babai wenno vice versa.
Naruayen iti gimong ti kaadda ti relasion a ti lalaki ti mas nataengan, lalo kadatayo a Pinoy wenno Ilokano kunak lattan, aglalo no balikbayan ti lalaki a naggapu iti Tate; anansata, iti baet ti dakkel a diperensia iti edadda, naragsakda nga agassawa, kasta metten kadagiti annakda ken kakabagianda. Saan met a nailaksid daytoy a relasion lalona iti showbiz iti lokal man wenno iti internasional.
Makuna iti damona a parang, a bileg laeng daytoy ti naidumduma a rason: ti seguridad ken kinabaknang. Ngem adu met dagiti saan a timmugmok a haka-haka, kuro-kuro ken panangipagarup ket napukaw dagiti negatibo a kapanunotan babaen ti maimatangan a harmonia iti relasionda.
Adda met asideg nga am-ammomi a mas nataengan ti babai, ub-ubing ti lalaki. Malaksid dayta, dakkel ti diperensiada iti kasasaad iti biag. Maestra ni babai idinto a para bantay wenno ‘boy’ ti lalaki iti pagtagilakuan ni ma’am iti bagas a maysa pay a pamastrekanna. Saan nga ammo no apay a nainlab ni ma’am ken ni lalaki. Impasigurado ni madam a basta lattan natakuatanna ti bagina – ti bagida nga agpadpada a sisasango iti serioso a relasion.
Insutilko pay ti nagantil nga imahinasionko ken ni madam a gapu ta awanen iti binulong ti kalendario ti edadna, isu nga inkamakamnan, saan a last trip no di ket special trip. Ngem impapilitna nga adda daydiay riknada a sangsangkamaysa. Adu ngarud ti agkikinnissiim iti napasamak a panagkallaysada. Kangrunaan a limtaw dagiti panangipagarup a negatibo.
Ngem idi agangay, nagbunga iti isem a di magalem dayta nalimed a kinnissiim dagiti paliiw a husto ni madam. Naaddaanda iti tallo nga annak, responsable nga asawa ni lalaki, managayat, nasingpet, awanan iti bisio, ken kangrunaanna, napadakkelda ti bagasanda ket immadu ti puestoda a pagtagilakuan iti nadumaduma nga ili. Naaddaanda iti kabukbukodan a kiskisan wenno rice mill a taudan ti ilaklakoda a bagas, ken naggatangda metten iti trak-trak nga irik. Agtultuloy latta ti kinasaldet ni lalaki.
Idi sinutilko manen iti naminsan ni madam, kinunana a saan a nagbiddut iti pannakiasawana ken ni lakayna. Idi perrengek dagiti matana, nakitak a napnuan raniag ken awan panaginkukuna. Isu nga impinalkon nga insawang nga isu met la a mapmapnek ken saan a bumakbaket ta nakakali iti bubon a naubbog. Insipatna pay iti abagak ti garikgikna iti panangannugotna a ti panagmaymaysa ti riknada ken kasasaad nga awan ti nangatngato ken nababbaba ti sikreto ti harmonia ti relasionda.
Maibilang nga ekstra-ordinario ti pakasaritaan ti ayan-ayat da madam ken ti kaingungotna. Makuna a nabukel iti ikub ti misterio. Ngem saan kadi a maysa met a misterio ni ayat?
(Adda tuloyna)


text:
HAWAII – Maysa a tubo ti Ilocos Sur ti agkandidato a para representive iti eleksion primaria a maangay ditoy inton Septiembre 8 daytoy a tawen.
Insaruag ni Danny Villaruz, tubo ti Rancho, Santa, Ilocos Sur ti kandidaturana para representative a mangibagi iti 32 District State ditoy nga estado.
Ni Villaruz ti agdama a presidente ti Ilocos Surian Association of Hawaii (ISAH), maysa kadagiti kaaktibuan a gunglo Filipino iti Hawaii.
Kabayatanna, agpailayon iti puestoda dagiti sabali pay nga annak ti Ilocos Sur a pakaibilangan da Hawaii Senator Will Espero (Santiago), Senatorial District 20; Representante Rida Cabanilla (Sta Maria), Representative District 42; ken Henry Aquino (Narvacan-Santa), Representative District 35.
Papili met ni House Vice Speaker Michael Yadao Magaoay (Bacarra-Sinait), a para senador iti District 22.
Maangay ti eleksion heneral into Nobiembre 2, 2010.#


text:
Kinuna ni House Majority Leader Rodolfo Fariñas a pilaanna iti graft charges ken dumawat iti damages maikontra kadagiti miembro ti Sangguniang Panlalawigan ti Ilocos Norte gapu iti panangipasada iti resolusion a nangideklara kenkuana a persona non grata iti probinsia.
Kinuna ni Fariñas, mangibagi iti Umuna a Distrito iti Ilocos Norte, a nadangranan gapu iti panangaprobar dagiti walo a kameng ti Sangguniang Panlalawigan ti Ilocos Norte iti resolusion a nangideklarar kenkuana a persona non grata iti Ilocos Norte ket mabalinda a makasuan iti graft.
Kinuna ni Fariñas a “maysaak nga umili iti daytoy a pagilian, ket awan ti asinoman, nangruna dagiti miembro ti Sangguniang Panlalawigan, a mangideklarar kaniak , wenno uray iti sabali nga umili iti daytoy a pagilian, a persona non grata”.
Kinuna pay ni Fariñas nga uray dagiti nakonbiktar a kriminal ket saanda pay a naideklarar a kasta idinto nga innayonna nga “isu ti nabutosan a mangibagi iti umuna a distrito ti Ilocos Norte, ken majority leader iti House of Representatives”.
Maipalagip nga inaprobaran ti Provincial Board ti Resolution No. 2017-06081, nga inesponsoran ni Sangguniang Panlalawigan Member Atty. Vicentito M. Lazo ken Vice Governor Angelo Marcos Barba a nangideklarar ken ni Fariñas a persona non grata.
Nagramut daytoy kaudian a riri iti nagbaetan ni Fariñas ken ti gobierno probinsial nga idauluan ni Gov. Imee Marcos iti panangilungalong ti majority leader iti congressional inquiry mainaig iti mapapati a saan a nasayaat a pannakaaramat dagiti pondo ti tabako a nagtungpal iti panangdetener ti Kamara kadagiti innem nga opisial ti gobierno probinsial ti Ilocos Norte gapu iti contempt kalpasan ti mapapati a dida panangsungbat kadagiti saludsod kabayatan ti House hearing.
Iti baet ti panangiyisio ti Court of Appeals iti writ, saan latta a nagtungpal ti Kamara idinto nga imballaag pay ni Speaker Pantaleon Alvares ti pannakawara ti nasao a korte.
Kas alegasion ni Fariñas, agarup P66.45 million a pondo manipud iti tobacco excise tax kas intuding ti RA 7171 ti naaramat a pinanggatang kadagiti minicab, bus ken mini-truck para kadagiti munisipalidad ti Ilocos Norte idinto a maaramat koma daytoy para kadagiti proyekto ti livelihood ken inprastruktura a mangbenepisiar kadagiti mannalon.
Alegasion ni Fariñas nga inotorisar ni Governor Imee Marcos ti pannakagatang ti 115 assorted motor vehicles idi 2011 ken 2012 nga awan ti naisayangkat a public bidding ken naruk-atan dagiti pondo babaen ti cash advance a panagsalungasing iti procure-ment law ken ti auditing code.
Ngem kinuna ni Marcos a nasurot amin nga aplikable a linteg ken mandato a govern-ment procurement ken bidding procedures iti pannakagatang dagiti behikulo, ken otorisado ti Sangguniang Panlalawigan.
Kinuna pay ni Marcos a naipababaen ti purchases iti umisu nga audit ken post-audit examinations babaen ti Com-mission on Audit ket awan ti nasarakan nga iregularidad dagiti transaksion.
Kinondenar pay ni Marcos ti pannakadetene dagiti empleado ti gobierno probinsial ti Ilocos Norte kas “nasapa a panagpo-litika” idinto nga indariragna ti pannakailisi koma dagiti ordi-nario nga empleado iti “naipa-nurok a pannakaaramat iti bileg”. (Tawid News)


text:
VIGAN CITY – No makalusot iti sangguniang panlungsod daytoy iproponer ni Konsehal Ever Molina nga ordinansa, saanton nga agentrada dagiti babassitan a mannalon ken mangngalap nga agnaed ditoy siudad no mapanda ilako ti apit ken makalapanda iti tiendaan.
Segun ken ni Molina, nabayagen daytoy a probiso iti Local Government Code a saan nga agbayad iti entrada dagiti marginalized farmers ken fishermen ngem saan daytoy a maim-implementar.
Kinuna ni Molina a rumbeng laeng a saan nga agbayad iti entrada dagiti mannalon nga agilako iti tiendaan ditoy siudad iti apitda iti kanatenganda iti parparaangan wenno dagiti mabanniitan wenno makalapan a lames dagiti mangngalap iti karayan.
Kinuna ti konsehal a dagiti laeng marginalized a mannalon ken mangngalap nga agnaed iti daytoy a siudad ti saklawen daytoy iproponerna nga ordinansa.
Nupay kasta, kinuna ti konsehal a masapul nga adda maaramid a guidelines tapno madetermina no pudno a marginalized ti mannalon wenno mangngalap a mapan aglako iti tiendaan publiko ditoy kasta met a malimitaran ti volume ti lako dagitoy.
“Tapno malisian ti gulo, masapul nga adda maiwayat a guidelines,” kinuna ni Molina idinto nga innayonna nga iproponerna a maysa nga aldaw laeng iti maysa a lawas ti maituding a panaglako dagiti marginalized farmers ken fishermen iti tiendaan publiko manipud iti alas 5 iti malem agingga iti alas dies ti rabii tapno saanda a makikumpetensia kadagiti addaan iti stalls iti tiendaan ken “bareng no mabiag ti rabiitayo”.
Kinuna ti konsehal a maymaysanto a lugar iti tiendaan publiko ti paggianan dagiti nga aglako.
Kinuna ni Molina a mangisayangkatto iti public consultation tapno matingiting ti rikna dagiti amin a sektor mainaig iti daytoy a proposed ordinance.#


text:
ISUSUKNAL ITI MINOR BASILICA OF OUR LADY OF MANAOAG. Rinibu dagiti deboto ken relihioso (ngato) ti mapmapan sumuknal iti Minor Basilica of our Lady of
Manaoag a masarakan iti Manaoag, Pangasinan tapno agdayaw, agkararag, agdawat ken agyamanda kadagiti parabur ken bendision a sagsagrapenda iti biag ken ni Birhen Santa Maria a maaw-awagan iti Nuestra Senora del Santisimo Rosario de Manaoag. Patron dagiti masaksakit, awanan gaway ken agkasapulan, maramrambakan ti piesta ni Birhen Maria ditoy iti tunggal maikatlo nga aldaw kalpasan ti Panagungar (Tawid News Magazine)
ISUSUKNAL ITI MINOR BASILICA OF OUR LADY OF MANAOAG
ISUSUKNAL ITI MINOR BASILICA OF OUR LADY OF MANAOAG. Rinibu dagiti deboto ken relihioso (ngato) ti mapmapan sumuknal iti Minor Basilica of our Lady of


text:
SIUDAD TI SAN FERNANDO – Gannuat nga ipangruna ti city government itoy a siudad ti vermiculture wenno panagtaraken iti igges a maawagan iti African Night Crawler tapno makatulong a mangipatungpal iti organic farming ditoy.
“Ti takki dagitoy nga igges ket nasayaat a ganagan ken papintasenna pay ti kalidad ti daga,” nakuna ni Wilfredo Abengona, in-charge iti vermiculture iti San Fernando City Agriculture Office, maysa kadagiti mangilunglungalong iti vermicomposting, maysa a proseso a pakaaramidan iti organic fertilizer ken pestisidio a pagisprey manipud kadagiti nagrupsa a banbanag a mailaok iti takki dagiti igges.
Pinili dagiti kameng ti City Councilor Paolo Ortega’s Governance Trailblazing Project team ti vermicomposting kas kangrunaan a proyekto a maidarirag kadagiti mannalon ken agmulmula kadagiti nateng iti arubayan gapu iti kinapategna kas organic a ganagan. Makatulong pay daytoy a mangkissay iti peggad nga ibunga ti global greenhouse effect ken mangidaulo a mangpasayaat iti salun-at kadagiti vegetarians ken umili a dida ammo nga addaandan iti ipapauneg a makadangran a taraon gapu kadagiti kemikal a maipaspasuyot kadagiti mulmula.
Impalawag ni Abengona iti lektiurna a dagiti vermicomposting materials ket 50 porsiento nga agtaud kadagiti rugit ti dinguen kas kadagiti baka, nuang, kabalio ken kalding (malaksid iti lugit ti manok) ken 50 porsiento met nga ukis iti saba, bulbulong, ruruot, garami, naggapu iti kusina ken dadduma pay a makuna a biodegradable (marupsa) a materiales.
Naadal a ti vermicompost wenno vermicast no mausar a ganagan kadagiti taltalon, hardin, nurseries ken uray pay iti landscaping ket pasayaatenna ti pisikal nga istraktura ti daga, padam-egenna dagiti micro-organisms kas iti enzymes, paaduenna dagiti igges ken pasayaatenna met iti panangtengngelna iti danum.
Mabalinen nga apiten dagiti ganagan iti 30 agingga iti 40 nga aldaw, wenno ikkan iti nayon pay a 14 nga aldaw tapno maaddaan dagiti igges iti gundaway nga agitlog ken umaduda. Segun ken ni Abengona, no ad-adu dagiti igges ad-adu met ti sustansia a maagsep ti daga.
Iti kaso dagiti mula a nateng, “awan sabali nga aramidentayo no di ikkan laeng kadagiti napaglalaok a ganagan iti aglawlaw ti naimula wenno iti abut a pangipisukan iti bunubon, nakuna ni Abengona.
Manipud iti vermicompost makaaramid iti pagisprey a pormula. Ilaok ti maysa a paset ti vermicompost, molasses, danum ket buruen iti dua nga aldaw. Sagaten ti mixture ket isu ti yisprey kas ganagan ken pangpatay kadagiti insekto.
Iti pannakasubok ti nasao a teknolohia, impakaammo ni Abengona a dua barangay idiay Bangbangolan ken Bato ti namulaan iti tarong ken kamatis. Naduktalan a nadagdagsen dagiti bunga ti kamatis ken tarong, a kayatna a sawen, napuspuskol ti lasagda uray pay no di unay darakkel.
Nalawag a daytoy ti resulta ken epekto dagiti ganagan nga organic, kinuna ni Abengona.#


text:
Wednesday, June 3, 2015
MUNICIPAL BAMBOO NURSERY, MANAYNAYONAN TI LINAONNA
Cabugao, Ilocos Sur – Naidiskarga ti 500 a bilang ti Pomelo Seedlings nga inted ti DA-RFU 1 iti LGU-Cabugao iti Municipal Bamboo Nursery iti Hunio 3, 2015.
Segun ken ni MENRO Edgar S. Balangatan, AT, a daytoy a proyekto ket inlungalong ti LGU-Cabugao ket maibentario ken maideposito dagitoy a seedlings iti bamboo nursery a pakaiyur-urayan iti mapagnanamingan a pakaimulaan-da.
Kabayatanna, nalangto dagiti propagated bamboo seedlings a naggapu kadagiti Barangay ti Pila, Turod Patac, Lipit, Cuantacla, Cuancabal, Nagsincaoan ken Quezon a pinatubo dagiti natudingan a bumarangay ken addaan iti private nursery-na tapno matungpal ti programa ti LGU a pinunduan ti BUB iti pakaseknan ti panagpatanoran ti kawayan. # (Web In-Action)
Segun ken ni MENRO Edgar S. Balangatan, AT, a daytoy a proyekto ket inlungalong ti LGU-Cabugao ket maibentario ken maideposito dagitoy a seedlings iti bamboo nursery a pakaiyur-urayan iti mapagnanamingan a pakaimulaan-da.
Kabayatanna, nalangto dagiti propagated bamboo seedlings a naggapu kadagiti Barangay ti Pila, Turod Patac, Lipit, Cuantacla, Cuancabal, Nagsincaoan ken Quezon a pinatubo dagiti natudingan a bumarangay ken addaan iti private nursery-na tapno matungpal ti programa ti LGU a pinunduan ti BUB iti pakaseknan ti panagpatanoran ti kawayan. # (Web In-Action)
Posted by Bayan ng Cabugao, Ilocos Sur at 10:00 AM
Subscribe to: Post Comments (Atom)


text:
Kammayet ti Programa ti Unibersidad ken ti Komunidad
(Panglukat a Bitla ni A. S. Agcaoili iti 2007 Pabuya ti Drama, Kinnantaan, ken Ababa a Video, Ilokano and Philippine Drama and Film Program, U of Hawai`i at Manoa, Art Auditorium, Abril 14, 2007)
Iti nagan ti Ilokano and Philippine Drama and Film Program ti Unibersidad ti Hawai`i iti Manoa, iti nagan dagiti adalanmi a mangipabuya kadagiti talugadingda ita a bigat, ken kasta met nga iti nagan dagiti mangisursuro iti daytoy a programa, palugodandak koma a mangkablaaw ken mangpadanon kadakayo.
Iti daytoy a tallaong, sidadayawkami a mangkibin kadagiti adalanmi iti daytoy a programa tapno iti kasta ket sipapannakkelda a mangiparang kadatayo amin dagiti iduldulinda a kinasaririt a mangipakita iti panagayatda iti puli a nagtaudanda, a numan pay kaaduanna kadakuada ti nayanak ditoy wenno ditoyen ti nakatubayan dagiti kananakem ken kapampanunotanda, sindadaan dagitoy nga adalan a sublian dagiti kannawid, kaugalian, ken kultura ti puli a naggapuanda. Daytoy a kinasindadaan iti puso ken kararua ket maysa a birtud para kadakami amin iti daytoy a programa, birtud a bubon met laeng ti panangipasindayagmi kadagiti kabaelanda tapno iti kasta, kaduadakayo a kas saksi, maipagpannakkeltayo amin ida.
Palugodandak met koma a mangidaton iti daytoy a program—ti Fiesta ti Kinnantaan, Drama, ken Ababa a Video—kadagiti dua a propesora ti programa nga agpada a nagretiro iti daytoy a tawen ti panagseserrek, da Propesora Prescilla Llague Espiritu ken Dr. Josie Paz Clausen. Iti nagbaetan da Propesora Espiritu ken Dr Clausen ket innem a pulo ket tallo a tawen a panangtagtagibi iti programa, naunday a panawen a panangilala iti kultural ken pagsasao dagiti Ilokano a naitawataw ditoy Estado ti Hawai`i iti las-ud ti sangagasuten a tawen. Saan nga aksidente nga iti sentenario ti selebrasion ti yuumay dagiti immuna a sakada ket ita met a selebrararantayo ti pananglagiptayo iti utang a naimbag a nakem kada Propesora Espiritu ken Dr. Clausen. Ngarud, kakabsat, kaduaendak iti panaglugaytayo kada Manang Prescy ken Manang Josie ket babaen iti daytoy a panagpipiestatayo ita, itedtayo kadakuada ti panagyaman kadakuada gapu iti anus, saldet, ken kinaimbag. Kasta met itedtayo kadakuada ti bendision tapno iti panawen ti panagretiroda ket umagapay kadakuada ti salun-at, pia, ragsak, ken karadkad.
Naisangsangayan daytoy nga aldaw ta maimatangantay manen ti maysa a buya ti panagkakammayet. Partikular ti ragsak kaniak gapu iti pannakaimatangko ti kaadda dagiti nagannak, kabagian, komunidad, ken dagiti aminen a tumultulong kadatayo tapno maparang-aytayo daytoy a programa a saan laeng a programa ti Unibersidad no di ket programa ti intero a komunidad dagiti in-inabo ni Ilokano ken dagiti taga-Amianan a naisadsad ditoy a lugar.
Ngarud, buyogandak iti panangkablaawko kadagtii opisial ken kamkameng ti Timpuyog: Ilokano Students Organization iti awan ressat a panaggamuloda tapno maisayangkat daytoy a fiesta ita a bigat. Naimbag a bigatyo amin a sangapada ken agbiagkayo!
(Panglukat a Bitla ni A. S. Agcaoili iti 2007 Pabuya ti Drama, Kinnantaan, ken Ababa a Video, Ilokano and Philippine Drama and Film Program, U of Hawai`i at Manoa, Art Auditorium, Abril 14, 2007)
Iti nagan ti Ilokano and Philippine Drama and Film Program ti Unibersidad ti Hawai`i iti Manoa, iti nagan dagiti adalanmi a mangipabuya kadagiti talugadingda ita a bigat, ken kasta met nga iti nagan dagiti mangisursuro iti daytoy a programa, palugodandak koma a mangkablaaw ken mangpadanon kadakayo.
Iti daytoy a tallaong, sidadayawkami a mangkibin kadagiti adalanmi iti daytoy a programa tapno iti kasta ket sipapannakkelda a mangiparang kadatayo amin dagiti iduldulinda a kinasaririt a mangipakita iti panagayatda iti puli a nagtaudanda, a numan pay kaaduanna kadakuada ti nayanak ditoy wenno ditoyen ti nakatubayan dagiti kananakem ken kapampanunotanda, sindadaan dagitoy nga adalan a sublian dagiti kannawid, kaugalian, ken kultura ti puli a naggapuanda. Daytoy a kinasindadaan iti puso ken kararua ket maysa a birtud para kadakami amin iti daytoy a programa, birtud a bubon met laeng ti panangipasindayagmi kadagiti kabaelanda tapno iti kasta, kaduadakayo a kas saksi, maipagpannakkeltayo amin ida.
Palugodandak met koma a mangidaton iti daytoy a program—ti Fiesta ti Kinnantaan, Drama, ken Ababa a Video—kadagiti dua a propesora ti programa nga agpada a nagretiro iti daytoy a tawen ti panagseserrek, da Propesora Prescilla Llague Espiritu ken Dr. Josie Paz Clausen. Iti nagbaetan da Propesora Espiritu ken Dr Clausen ket innem a pulo ket tallo a tawen a panangtagtagibi iti programa, naunday a panawen a panangilala iti kultural ken pagsasao dagiti Ilokano a naitawataw ditoy Estado ti Hawai`i iti las-ud ti sangagasuten a tawen. Saan nga aksidente nga iti sentenario ti selebrasion ti yuumay dagiti immuna a sakada ket ita met a selebrararantayo ti pananglagiptayo iti utang a naimbag a nakem kada Propesora Espiritu ken Dr. Clausen. Ngarud, kakabsat, kaduaendak iti panaglugaytayo kada Manang Prescy ken Manang Josie ket babaen iti daytoy a panagpipiestatayo ita, itedtayo kadakuada ti panagyaman kadakuada gapu iti anus, saldet, ken kinaimbag. Kasta met itedtayo kadakuada ti bendision tapno iti panawen ti panagretiroda ket umagapay kadakuada ti salun-at, pia, ragsak, ken karadkad.
Naisangsangayan daytoy nga aldaw ta maimatangantay manen ti maysa a buya ti panagkakammayet. Partikular ti ragsak kaniak gapu iti pannakaimatangko ti kaadda dagiti nagannak, kabagian, komunidad, ken dagiti aminen a tumultulong kadatayo tapno maparang-aytayo daytoy a programa a saan laeng a programa ti Unibersidad no di ket programa ti intero a komunidad dagiti in-inabo ni Ilokano ken dagiti taga-Amianan a naisadsad ditoy a lugar.
Ngarud, buyogandak iti panangkablaawko kadagtii opisial ken kamkameng ti Timpuyog: Ilokano Students Organization iti awan ressat a panaggamuloda tapno maisayangkat daytoy a fiesta ita a bigat. Naimbag a bigatyo amin a sangapada ken agbiagkayo!
No comments:
Subscribe to: Post Comments (Atom)


text:
Kategoria:Kanada
Dagiti subkategoria
Daytoy a kategoria ket addaan laeng iti sumaganad a subkategoria.
H
- ► Heograpia ti Kanada (3 K, 1 P)
Pampanid iti kategoria "Kanada"
Dagiti sumaganad a 2 a panid ket adda iti daytoy a kategoria, manipud iti 2 a dagup.
- Dagiti pagilian a nagbeddengan ti Taaw Atlantiko
- Dagiti pagilian a nagbeddengan ti Taaw Pasipiko
- Dagiti pagilian a nagbeddengan ti Taaw Artiko
- Dagiti batay-linteg a monarkia
- Dagiti pagilian ken teritorio nga agsasao ti Ingles
- Dagiti pagilian ken teritorio nga agsasao ti Pranses
- Dagiti pederal a pagilian
- G8 a pagpagilian
- G20 a pagpagilian
- Dagiti estado a kameng ti Mankomunidad ti Pagpagilian
- Dagiti estado a kameng ti La Francophonie
- Dagiti estado ken teritorio a nabangon idi 1867
- Dagiti estado a kameng ti NATO
- Dagiti pagilian ti Amianan nga Amerika


text:
La Trinidad, Benguet
Ti La Trinidad ket maysa a primera klase nga ili ken isu ti kapitolio iti probinsia ti Benguet iti Filipinas.
Dagiti baranggay[urnosen | urnosen ti taudan]
Ti ili ti La Trinidad ket nabingbingay a politikal iti 16 a barbaranggay.[2]
- Alapang
- Alno
- Ambiong
- Bahong
- Balili
- Beckel
- Bineng
- Betag
- Cruz
- Lubas
- Pico
- Poblacion
- Puguis
- Shilan
- Tawang
- Wangal
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Benguet". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015] (iti Ingles) naala idi Hunio 10, 2016
- ^ "Probinsia ti Benguet". Datos ti Populasion ti Ili. Dibision ti Panagsukisok ti LWUA. Naala idi 10 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ideolohia
Ti ideolohia ket maysa nga agsmang dagiti kapanunotan a mangbukel ti gandat ti maysa a tao, dagiti manamnama, ken dagiti tignay. Ti diolohia ket komprehensibo a sirmata, ti waya a panagkita kadagiti banag a (panagipada panirigan ti lubong) a kas dagiti nadumaduma a pilosopiko a pagduyusan (kitaen dagiti politikal nga ideolohia), wenno maysa nga agsmang a naisingasing babaen ti agturturay a klase ti maysa akagimongan kadagiti amin a kameng iti daytoy a kagimongan (ti "naawat a nakem" wenno produkto ti sosialisasion).
Dagiti ideolohia ket dagiti sistema ti abstrakto a panunot a naipakat kadagiti publiko a banag ken isu a daytoy ket mangaramid ti daytoy a konsepto ti pakatengngaan dagiti politika. A naikeddeng ti tungngal maysa a politikal wenno ekonomiko a pagduyusan a pagbanagan ti maysa nga ideolohia no isu wenno saan a daytoy ket propuesto a kas maysa a nalawag a sistema ti panunot.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
- Christian Duncker (Hg.): Ideologiekritik Aktuell – Dagiti Ideolohia Tatta nga Aldaw. Bd. 1. Londres 2008,[1]. ISBN 978-1-84790-015-9
- Christian Duncker: Kritische Reflexionen Des Ideologiebegriffes, 2006, ISBN 1-903343-88-7
- Minar, David M. (1961) "Ideolohia ken Politikal a Panagkukua", Tengnga a Laud a Warnakan ti Politikal a Siensia. Gunglo ti Tengnga a Laud a Warnakan ti Politikal a Siensia.
- Mullins, Willard A. (1972) "Iti Konsepto ti Ideolohia iti Politikal a Siensia." Ti Panagrepaso ti Amerikano a Politikal a Siensia . Gunglo ti Amerikano a Politikal a Siensia.
- Pinker, Steven. (2002) "Ti Blanko a Pangrugian: Ti Moderno a Panaglikud ti Kasasaad ti Nagtagitaoan." New York: Penguin Group, Inc. ISBN 0-670-03151-8
Dagiti silpo ti ruar[urnosen | urnosen ti taudan]
Dagiti inadaw a sasao a mainaig iti Ideolohia iti Wikiquote (iti Ingles)


text:
Pantar ti baybay
Ti pantar ti baybay wenno lessaad ti baybay datum a mangirepresenta ti natimbeng a katayag ti rabaw ti taaw (kasla ti tengnga a puntos a nagbaetan ti medio a nangato nga atab ken ti medio a nababa nga atab); naus-usar daytoy a kas ti alagaden iti panangipagarup ti kangato ti daga.[1] Ti pantar ti baybay ket addan pay ti nangruna a papel iti panaglayag iti baybay a kas ti grapika ti datum ken abiasion, a ti presion ti alagaden a pantar ti baybay ket inus-usar a kas ti panagrukod a datum iti altitud kadagiti lessaad ti panagpatayab. Ti panagduktal kadagiti napaut tu terminona a panagdumaduma iti medio a pantar ti baybay ket makasapul ti naannada panagrukod ngem maikated ti pakaammo iti panagbalbaliw ti klima. Ti pantar ti baybay ket mangsungbat kadagiti nadumaduma nga impluensia ket kaaduan a nagdumaduma kadagiti napalabas a heoliko a panawen. Iti agdama, ti pantar ti baybay ket ngumatngaton, a dagiti sientista ket nangidakamat a kas ebidensia a mangsuporta ti panirigan a ti pumudpudoten ti sistema ti klima.[2]
Dagiti nagibasaran[urnosen | urnosen ti taudan]
- ^ What is "Mean Sea Level"? Proudman Oceanographic Laboratory
- ^ Solomon et al., Technical Summary, Section 3.4 Consistency Among Observations, iti IPCC AR4 WG1 2007; Hegerl et al., Executive summary, Section 1.3: Consistency of changes in physical and biological systems with warming, iti IPCC AR4 SYR 2007.
Dagiti silpo ti ruar[urnosen | urnosen ti taudan]
Midia a mainaig iti Pantar ti baybay iti Wikimedia Commons


text:
Prepektura ti Gifu
Ti Prepektura ti Gifu (岐阜県 Gifu-ken) ket maysa a prepektura a mabirukan idiay rehion ti Chūbu iti tengnga ti Hapon.[2] Ti kapitoliona ket ti siudad ti Gifu.[3]
Mabirukan idiay tennga ti Hapon, ti Prepektura ti Gifu ket napauten a nagpapel iti maysa a nangruna a parte kas pagsasabtan iti Hapon, mangisilpo daytoy ti daya iti laud babaen dagiti dalan a kas ti Nakasendō. Idi las-ud ti paset ti panawen ti Sengoku, adu a tattao ti mangibagbaga iti Gifu babaen iti panagkuna iti, "tenglen ti Gifu ken matengngelmo ti Hapon."[4]
Dagiti linaon
Pakasaritaan[urnosen | urnosen ti taudan]
Ti kalawa ti daga a mangbukel ti moderno nga aldaw a Gifu ket nagbalin a parte ti Korte Yamato idi agarup ti tengnga ti maikapat a siglo. Gapu ta adda daytoy iti tengnga ti isla ti Honshū, daytoy ket lugar idin dagiti adu a mangipatingga a gubat iti amin a paset ti pakasaritaan ti Hapon, ti nangruna a kaduogan ket ti Gubat ti Jinshin idi 672, ken daytoy ti nakaiturongan ti pannakabangon ti panagbalin ni Emperador Temmu a kas ti maika-40 nga emperador ti Hapon.
Ti lugar ti ti Prepektura ti Gifu ket buklen dagiti daan a probinsia ti Hida ken Mino, ken dagiti pay babbabassit a parte ti Echizen ken Shinano.[5] Ti nagan ti prepektura ket naala manipud iti kapitoliona a siudad ti Gifu, a ninaganan met idi babaen ni Oda Nobunaga idi las-ud iti kampaniana a mangitipon iti amin a Hapon idi 1567.[6] Ti umuna anausar a karakter ket nagtaud manipud iti Qishan (岐山), ti naisalaysayan a bantay manipud idi iti kaaduan a nakaikaykaysaan ti Tsina, ken ti met maikadua a karakter ket nagtaud manipud iti Qufu (曲阜), ti nakaiyanakan a lugar ni Confucius.[7] Pinili ni Nobunaga dagita a karakter gapu ta kinayatna a maikaykaysa amin iti Hapon ket kinayatna nga isu ket maimatangan a nalatak nga isip.
Iti pakasaritaan, ti prepektura ket nagserbi a kas sentro iti panagparnuay ti espada iti amin a Hapon, a ni Seki idi ti ammo a kalaingan a nagar-aramid kadagiti espada iti Hapon. Iti agdama, ti pigsana ket iti moda (kangrunaan idiar siudad ti Gifu) ken inhenniero iti aerospace (Kakamigahara).
Idi Oktubre 28, 1891, ti agdama nga aldaw a siudad ti Motosu ket isu idi ti episentro para iti gingined Mino-Owari, ti maikadua a kapigsaan a gingined a napasamak idiay Hapon.[8]
Heograpia[urnosen | urnosen ti taudan]
Maysa daytoy kadagiti bassit a napalikmutan ti daga a prepektura ti Hapon, ti Gifu ket makibinningay kadagiti pagbeddengan kadagiti pito a prepektura: Aichi, Fukui, Ishikawa, Mie, Nagano, Shiga ken Toyama. Dagiti kodigo ti koreo ti Hapon ket mangrugida amin kadagiti tallo a numero, manipud iti 001 aginggana iti 999. Ti paset ti Gifu ket addaa iti pasakbay iti 500, ken mangipaltiing daytoy iti lokasionna iti tengnga ti Hapon. Ti sentro ti populasion ti Hapon ket agdama a mabirukan idiay Siudad ti Seki, Prepektura ti Gifu. Ti sentro ti populasion ket ti naipagpagarup a punto a ti pagilian ket perpekto a nabalanse a ti tunggal a maysa a tao ket adada iti agpapada a katayagt. Ti lugar ket nakarkulo idi babaen ti panagusar ti senso idi 2005.
Dagiti rehion[urnosen | urnosen ti taudan]
Ti Gifu ket addaan kadagiti lima a saan nga opisial a rehion, ken mangpubos agtitinnulong dagiti lokal a munisipalidad a mangiragpat ti kaarrubayan a lugar. Dagiti lima a rehion ket ti Seinō,[9] Gifu,[10] Chūnō,[11] Tōnō[12] ken ti Hida.[13] Dagiti pagbeddengan dagiti rehion ket saanda unay a nasayaat a naipalawag, ngem kadaywanda a namarkaan kadagiti nagruna a siudad.
Topograpia[urnosen | urnosen ti taudan]
Ti akin-amianan a rehion ti Hida ket kaaduanna dagiti natayag a bantay, a mairaman dagiti paset ti Alpes ti Hapon. Ti akin-abagatan a rehion ti Mino ket kaaduan a parte ti nalames a Tanap Nōbi, ti nalawa a lugar ti tantanap iti nalames a daga. Kaaduan iti populasion ti prepektura ket agtataengda iti akin-abagatan a parte ti prepektura, idiay asideg ti naidesgnado a siudad ti Nagoya.
Ti kabambantayan a rehion ti Hida ket aglaon iti Banbantay Hida, a naibagbaga met a kas ti "Akin-amianan nga Alpes," ken ti Banbantay Kiso, nga mmo met a kas ti "Tengnga nga Alpes" idiay Hapon. Ti Banbantay Ryōhaku ket adda met idiay rehion ti Hida. Dagiti dadduma a nangruna a kabambantayan ket mairaman ti Banbantay Ibuki ken ti Banbantay Yōrō.
Kaaduan ti rehion ti Mino ket buklen dagiti aluvial a tanap iti Tallo a Karkarayan Kiso, nga isu dagitoy ti Karayan Ibi, Karayan Kisor ken Karayan Nagara. Dagiti taudan dagiti amin a tallo a karayan ket idiay Prepektura ti Nagano ken kanungpalanda nga agayus iti uneg dagiti Prepektura ti Aichi ken Mie sakbay nga agayus idiay Luek Ise. Dagiti dadduma pay a nangruna a karayan ti prepektura ket mairaman dagiti karayan ti Jinzū, Takahara, Shō, Shōnai, Yahagi ken Itoshiro.
Klima[urnosen | urnosen ti taudan]
Ti klima ti Gifu ket agdumaduma manipud iti klima ti nadam-eg a subtropikal iti abagatan, ken kanungpalan a mapan iti klima ti nadam-eg a kontinental iti amianan.
Gapu ta ti rehion ti Mino ket napalikmutan kadagiti baba a bantay, ti temperatura ket agbaliwbaliw iti amin a paset ti tawen, manipud kadagiti napudot akalgaw aginggana kadagiti nalamiss a panaglalam-ek. Kas pagarigan, ti akindaya a siudad ti Tajimi, ket masansan a mangirehistro kadagiti kapudotan a temperatura idiay Hapon iti tinawen ken naikeddeng nga isu ti kapudotan a siudad iti uneg ti Honshū ken addaan daytoy iti pagtengngaan a kapudot iti aldaw iti 34.1 °C iti las-ud ti tengnga ti kalgaw. Idi Agosto 16, 2007, ti Tajimi ket nakairehistro iti rekord ti kapudotannga aldaw iti pakasaritaan ti Hapon iti—40.9 gradgrado Celsius.[14] Napudpudot dagiti kalgaw, ken ti napalikmutan ti daga a lugar ket agbalin nga isla ti pudot, ken ti temperatura ket ngumatngato no napudot, no agpul-oy dagiti namaga nga angin ti fohen kadagiti tuktok ti Banbantay Ibuki manipud iti rehion ti Kansai. Ti rehion ti Hida, iti nagatngato nga elebasionna ken iti agpaamianan a latitud, ket nalamlamiis ngem ti rehion ti Mino, ngem sagpaminsan met nga adda dagiti napudot unay nga aldaw. Ti rehion ti Hida ket nadaydayeg kadagiti nakaro a panaglalam-ek, a maikaiyeg kadagiti nakaro a panagniebe, a naipangpangruna kadagiti akin-amiana a lugar. Ti Shōkawa-chō, parset ti siudad ti Takayama, ket adda iti kabambantayan, ken ti lokasionna ket nakaiturongan iti pannakakuna iti klamiisan a natagitaon a lugar iti Honshū.
- Siudad ti Gifu (Rehion ti Mino)
- Hida Takayama (Rehion ti Hida)
- Shōkawa, Takayama (Rehion ti Hida)
Dagiti munisipalidad[urnosen | urnosen ti taudan]
Amin dagiti siudad, dagiti ili, dagiti purok ken dagiti distrito ti Prepektura ti Gifu ket nailista dita baba.
Dagiti siudad[urnosen | urnosen ti taudan]
Adda dagiti duapulo ket maysa a siudad a mabirukan idiay Prepektura ti Gifu:
Dagiti ili ken dagiti purok[urnosen | urnosen ti taudan]
Dagitoy dagiti ili ken dagiti purok iti tunggal maysa a distrito:
Dagiti nagibasaran[urnosen | urnosen ti taudan]
- ^ "岐阜県の人口・世帯数人口動態統計調査結果". Website ti Prepektura ti Gifu (iti Hapon). Prepektura ti Gifu. Naala idi Septiembre 11, 2011.
- ^ Nussbaum, Louis-Frédéric. (2005). "Gifu-ken" iti Japan Encyclopedia, p. 246 iti Liblibro ti Google; "Chūbu" iti p. 126 iti Liblibro ti Google
- ^ Nussbaum, "Gifu" iti p. 246 iti Liblibro ti Google
- ^ Instant Gifu. Gifu International Center, 1995.
- ^ Nussbaum, "Provinces and prefectures" iti p. 780 iti Liblibro ti Google
- ^ Iti naimarka iti bato iti sango ti Altar Kashimori. Binangon babaen ti Altar Kashimori.
- ^ Gifu tour guide – Outline of Gifu Prefecture. Gifu Prefecture Tourist Federation. Naala idi Septiembre 9, 2007.
- ^ Mino Earthquake. (iti Hapon) Museo ti Siensia ti Tokyo Naala idi Hulio 5, 2007.
- ^ Portal ti Nishi Mino. (iti Hapon) Ginet. Naala idi Hunio 24, 2008.
- ^ Opisina ti Rehional a Panangiragpat ti Gifue. (iti Hapon) Prepektura ti Gifu. Naala idi Agosto 9, 2011.
- ^ Opisina ti Panangiragpat ti Chūnō. (iti Hapon) Prepektura ti Gifu. Naala idi Agosto 9, 2011.
- ^ Opisina ti Panangiragpat ti Tōnō. (iti Hapon) Prepektura ti Gifu. Naala idi Agosto 9, 2011.
- ^ Opisina ti Panangiragpat ti Hida. (iti Hapon) Prepektura ti Gifu. Naala idi Agosto 9, 2011.
- ^ Gifu Prefecture sees highest temperature ever recorded in Japan – 40.9 – Japan News Review
- ^ "平年値(年・月ごとの値)". Japan Meteorological Agency. Naala idi 2011-11-18.
- ^ "観測史上1~10位の値(年間を通じての値)". Japan Meteorological Agency. Naala idi 2010-03-06.
- ^ "平年値(年・月ごとの値)". Japan Meteorological Agency. Naala idi 2010-03-06.
- ^ "観測史上1~10位の値(年間を通じての値)". Japan Meteorological Agency. Naala idi 2010-03-06.
- ^ "平年値(年・月ごとの値)". Japan Meteorological Agency. Naala idi 2012-05-06.
- Nussbaum, Louis-Frédéric and Käthe Roth (2005). Japan Encyclopedia. Cambridge, Mass.: Harvard University Press. ISBN 0-674-01753-6; ISBN 978-0-674-01753-5. OCLC 58053128.
Dagiti silpo ti ruar[urnosen | urnosen ti taudan]
Midia a mainaig iti Prepektura ti Gifu iti Wikimedia Commons
- Pakaammo ti panagbiahe idiay Prepektura ti Gifu manipud iti Wikivoyage (iti Ingles)
- Opisial a website
- Tarabay iti panagbanniaga idiay Gifu


text:
Pebrero 1
Ti Pebrero 1 ti maika-32 nga aldaw ti tawen iti kalendario a Gregoriano. Adda pay 333 nga al-aldaw ti nabati aginggana intono maungpot ti tawen (334 kadagiti bisiesto a tawen).
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1901 – Clark Gable, Amerikano nga aktor (pimmusay 1960)
- 1970 – Albert Garcia, politiko manipud iti Filipinas
Pimmusay[urnosen | urnosen ti taudan]
- 1966 – Buster Keaton, Amerikano nga aktor ken direktor ti pelikula (naipasngay 1895)
- 1976 – Werner Heisenberg, Aleman a pisiko, nagungunaan ti Premio Nobel iti Pisika (naipasngay 1901)
- 2012 – Wisława Szymborska, Polako a mannurat, nagungunaan ti Premio Nobel iti Literatura (naipasngay 1923)
- 2014 – Maximilian Schell, Austriano-Suiso nga aktor (naipasngay 1930)


text:
Maikadua a paset
Sarita ni Jobert M. Pacnis
Intugawko dita. Indisso ti empleado ti bagna. Idi kuan, inruarnan dagiti pag-retouch-na. Awanen ti bibiangna iti aglawlawna. Kasla awanak a kasangsangona.
Nakutimko laengen dagiti bibigko.
Sangapulo minuto ti napalabes sakbay nga inasikasonak
“Nakayanakam? inamadna.
Imbagak ti barangaymi.
“Birthday-m?”
“Hulio 25, 1978, ma’am.”
“Married?”
“Yes, ma’am.”
“Trabaho?”
“Awan, ma’am.”
“Dika man agsalsalawasaw!”
Naklaatak. Ngem pinasimbengko ti riknak. “Agpayso, ma’am,” inulitko.
“Rasonmo la dayta tapno makaliklikka iti dakdakkel a pagbayad! Trabahom?”
“Awan kunak met, ma’am,” impettengko.
“Saannakon nga allilawen. Dayta nga edadmo, awan pay?”
“Isu met ti agpayso, ma’am,” mangrugin a masemsemak
“Kasano ngarud a bibiagem ti pamiliam no awan pay?
“Adda idi ta nagisuroak kadagiti pribado a pagadalan,” kinunak nga agkubkubuar ti unegko. Diak pay gayamen naawagan iti ma’am. “Ngem nagikkatakon ta pinadasko ti gasatko kadagiti public high school. Ti adatna, awan pay item. Isu a daytoy, awan pay trabahok!” indagsenko ti naudi a balikasko.
Pinababa-pinangatonak latta a kinita— a nakamisuot. Sa sinuratanna met laeng ti sedulak.
“Dayta, treinta la ngarud ti bayadam!” linapgisna ti sedula ket arig induronna nga impasayag iti sangok.
Ayna, diakto la ngata makapagteppel…
Masiudotak a rimmuar. Ania ketdin, aya, dagitoy nga empleado ta dida pay ammo ti nasayaat a kababalin. No kasano ketdi, a, a nakastrekda kadayta a trabaho.
Nagturongak iti Seguro Internet Shop and Photocopy center kalpasanna. Ipa-photocopyk dagiti pappapel nga iggemko: PDS (personal data sheet), TOR, PRC license, NBI clearance, certifications, omnibus, LET rating, service record, dagiti sertipiko kadagiti agduduma a seminar ken voter’s ID. Sagtatallo a kopia. Ken ‘agpasiripak’ metten iti 2″ x 2″ a ladawan.
Nagadu manen a masapsapul. Napia ket itan ta inikkatdan dayta medical certificate, neuro test, drug test, ken blood test. Sadanto la kanon i-require ‘ton addan item-mo. Ngem kuarta latta met dagiti nagkaadu a masapsapul. Dagiti dadduma, masapul pay nga ipa-authenticate kadagiti maseknan nga ahensia. Dida mapnek uray ipakitam ti original. Masapulda kano latta ta maimarka nga AUTHENTICATE.
Naalay-ayan bassit ti semsemko iti taga-munisipio idi agpaalaakon iti ladawan. Adda pamuyaan ti mangretrato kaniak. No innipis koma, kartada otso a kas pagsasao dagiti sugador.
Kas nakunakon, tallo tawenen a pimmanawak iti pribado a haiskul ditoy ilimi. Tallo tawen metten a makiki-assessak iti public high school. Ngem awan latta ti gasat. Agmuriot payen ni baket iti rigat ti panagbiagmi.
No diak la ngata maka-substi-substi iti maysa wenno dua a bulan iti uneg ti makatawen, ad-adda koman ti rigatmi. Dagita ti pingpinggitenmi a gastuen; agraman ti sangkabassit a bayad dagiti sursuratek iti magasin. Pagyamyamanak pay ta adda met latta sumagsagud kadagiti isalsalipko kadagiti salip ti panagsuratan iti daniw ken sarita. Isu pay a nayon a panilpo iti anges.
Sinakayak manen ti motorsiklok kalpasan a nakapa-photocopyak. Nagdiretsoak iti Marin building iti sango ti maipatpatakder a baro a pasdek ti kuerpo ti polisia. Ni Atty. Utanes ti rantaek iti maikadua a kadsaaran. Isu laeng ti notary public ditoy ilimi. No idiay RTC, siamsiam ti abotem nga aguray. Baka didaka pay masango.
Nakayamanak ta maymaysa ti nadanonak a kliente ni Atty. Utanes. Madama pay ketdin a pirpirmaanna ti ranta daytoy.
“’Nia daydiay?” inyisem ni Atorni Utanes idi makitanak.
Bassit a lakay ni Atorni Utanes. Puraw aminen a buokna ken de-grado ti anteohosna. Ngem naparagsit pay laeng nga agkutkuti.
“Agpa-affidavitak koma, atorni,” kinunak.
“Para iti ikontesmo?” inamadna.
Napaisemak. “Koma, atorni,” kinunak. “Ken daytoy Omnibus a masapulko nga agaplay.”
Am-ammonakon ni atorni gapu iti pannakisalsalipko. Adda ngamin dagiti pasalip a kasapulan ti pirma ti abogado (kas koma iti Palanca awards). Wenno simple nga affidavit kadagiti lokal a pasalip a mangipakita a bukodko a putar ti isalipko. Ket isu amin ti pagpapaaramidak kadagita a rekititos dagiti pasalip. Dita met a naammuanna, siempre, a mannuratak.
“Kabasbasak ‘diay daniwmo a para ubbing,” kinunana idi nangdutdot iti bondpaper iti uyosan ti agkupkuplaten a lamisaanna (nga awan ti nakasurat a naganna a kas kadagiti dadduma a kasla mangipaspasindayag iti tituloda).
“Agyamanak, atorni,” inyisemko. “Agbasbasakayo gayam iti Bannawag…”
“Ay, wen, a,” napardas a sungbatna. “Indakdakkelko ti nagbasabasa iti magasintayo nga Ilokano.” Intudona dagiti magasin iti rabaw ti bassit a lamisaan iti suli ti opisinana. Nadumaduma a pagiwarnak, Reader’s Digest, Sign, ken Bannawag ti adda dita.
Ita laeng a makapatangko a kastoy ni atorni. Idi, no agpaaramidak iti affidavit, iti kaadu ti kliente nga agur-uray, pulos a dikami makapagpatang iti sabali malaksid iti rantak kenkuana. Matdaak lattan no dadduma nga aguray iti batangko iti ruar ti opisinana.
“Pakaragsakak dayta a naammuak, atorni,” kinunak.
(Adda tuloyna)


text:
BAGAS ken tulong ti dawdawaten dagiti mannalon iti gobierno, ngem bala met ti naited kadakuada. Daytoy ti nakas-ang a napasamak kadagiti mannalon itay nabiit kabayatan ti nadara a pannakawara ti inwayatda a barikada iti National Highway sadiay Kidapawan City, North Cotabato.
Naguummong ken binarikadaan dagiti nasurok a 6,000 a mannalon iti kalsada tapno agkiddawda iti gobierno iti bagas ken dadduma pay a tulong iti panagtalonda gapu ta awanen ti makanda ken nagangon dagiti mulada gapu iti nakaro nga epekto ti tikag wenno El Niño. Nagprotesta dagiti mannalon ti kinakapuy ti gobierno a mangsaranay kadakuada. Binabalawda ni Governor Emylou Taliño-Mendoza gapu ti saan a panangted ti Provincial Government iti bagas a nakapempen iti bodega ti National Food Authority.
Tapno mawayaan ken makalasat dagiti agdaldaliasat iti National Highway, winara dagiti kameng ti Philippine National Police ken Bureau of Fire Protection ti barikada dagiti mannalon nga agprotprotesta. Nagangayanna, tallo nga agprotprotesta dagiti natay ken nasurok a 100 dagiti nasugatan, dua met a pulis dagiti nakaro a nadangran.
Iti pannakaisayangkat dagiti pakauna nga imbestigasion ti Department of Interior and Local Government, Commission on Human Rights ken Senado, agtitinnudo dagiti opisial ti gobierno iti namunganayan ken nagtinnagan ti protesta. Adda nagkuna nga adda dagiti saan a pudno a mannalon a nakiraman iti protesta a nangsilmut ti nadara a pannakawara ti barikada.
Ti kaudian a napasamak a nadara a pannakawara ti protesta dagiti mannalon ket ipalagipna dagiti immunan a pagteng a nakaidadanesan dagiti napanglaw nga agtaltalon kadagiti naglabas nga administrasion kabayatan ti panagprotestada: ti pannakatay dagiti agprotprotesta a mannalon sadiay Hacienda Luisita, Tarlac idi 2004; Mendiola, Manila idi 1987; ken sadiay Escalante, Negros Occidental idi 1985
Dagitoy a pagteng a nakatayan dagiti adu a mannalon ket iyanninawna ti nakarigrigat a kasasaad dagiti aggamgamulo ti daga iti intero a pagilian. Agrikultura wenno panagtalon ti kadakkelan nga industria iti pagilian, ngem daytoy a sektor ti ekonomia ti kangrunaan a mabaybay-an ken magungundawayan.
Dagiti mannalon ti kakaasi nga agbilbilag iti kainitan a mangsuksukay ti daga tapno agmulada ken makapataudda kadagiti taraon. Ngem apay nga isuda nga agpatpataud ti makan ti kaaduan a maawanan iti kanen?
Saan laeng a dagiti mannalon sadiay Mindanao ken Visayas, a kaaduan kadagiti nalawa a daga ket mabilbilang a tattao ti akinkukua, ti makarikna ti pannakabaybay-a ken pannakagungundaway. Ngem uray pay dagiti mannalon iti Luzon pakairamanan ti Kailokoan.
Pagpuonan wenno pondo ti kaaduan a parikut dagiti mannalon iti panagmulada iti pagay, mais, tabako, nateng ken dadduma pay a produkto. Nangina unayen dagiti gastosen iti panagpatraktor; igatang ti bin-i a bukel, abono ken pestisidio; pagbayad ti koriente, gasolina wenno krudo para ti makina a pagpadanum kadagiti awan ti irigasion dagiti taltalonenna; ken tangdan dagiti trabahador. Adu kadagiti mannalon ti mapilitan nga agutang kadagiti mainteresan ken mangikontrata kadagiti mulada kadagiti komersiante ken nagduduma a financing institution. Saan pay a nakaapit dagiti mannalon ngem nayutangdan dagiti mulada. Inton agapitda, awanton ti agbati a para kadakuada. Kapilitan nga umutangdanto manen ti pagpuonanda para iti sumaruno a panagmulada.
Nagadun dagiti nabangon a kooperatiba, banko ken dadduma pay a micro-financing institution, ngem saanda a naan-anay a maserbian dagiti mannalon gapu ta adu a ganansia met ti ipangpangrunada. Kasapulan ti naan-anay a tulong ti gobierno tapno agdur-as ti biag dagiti mannalon. No dumur-as ti industria ti agrikultura, lumung-awto metten ti sapasap nga ekonomia. (Eden A. Alviar)


text:
SANTA MARIA, Ilocos Sur – Naipaiman iti provincial prosecutor’s office ti kaso maikontra iti maysa a konsehal a mapapati nga aksidente a nakapatay iti maysa a baro iti Barangay Butir ditoy nga ili itay nabiit.
Segun ken ni Police Senior Inspector Jovencio Orbien, hepe ti polis ditoy nga ili, murder ti indatagda a kaso maikontra ken ni Konsehal Ceferino Bedar, 41, residente iti nadakamat a lugar gapu iti pannakapaltog ken nakatayan ni Alexander Tubog, 27, baro, kalugaran ti konsehal.
“Under evaluation ti kaso iti provincial prosecutor’s office ket makaammodanton no ania ti evaluationda kadagiti naidatag nga ebidensia,” kinuna ni Orbien bayat ti interbio kenkuana ni Jun Ramos, anchor ti Barangay Commando Brigada ti DWRS.
Adda iti kustodia ti polis ditoy ni Bedar agraman ti cal. 45 a naaramat iti pammaltog nga addaan iti maysa a magasin a nagkarga iti 10 a bala.
Kinuna ti hepe ti polis ditoy a kinuna ni Bedar a lisensiado ti paltog ngem awan pay ti impakita daytoy a dokumento. Madama ti panangberipika ti polis iti Firearms and Explosives Division iti Camp Crame no lisensiado ti paltog.
Kinuna ni Orbien a makasuan pay ti konsehal iti panagsalungasing iti Comelec election gun ban.
Iti inisial nga inbestigasion dagiti otoridad, nagkikita da Bedar ken Joel Calibuso a kaduana da Tubog, ti ina daytoy a Marita, ken maysa nga agnagan iti Sherwin iti igid ti karayan ket mapapati a kinumpronta ti konsehal ti kalugaranna a ni Joel Calibuso mainaig iti ririda iti napalabas. Mapapati a kinugtaran ti konsehal ni Calibuso a nakakaruskosan daytoy iti teppang ti karayan.
Mapapati a suroten koma ti konsehal a nakaasut iti paltog ni Calibuso ngem naikaglis ket nagkanalbuong ti paltog a nakapuntaan ti makannigid a luppo ni Tubog.
Kinuna ni Orbien a kas maibatay iti post mortem a naisayangkat iti biktima, manipud iti luppo, nagpangato ti bala ket nadamgis dagiti small intestines ken dadduma a naguneg ti biktima.
Saanen a naiyabut ti biag ti biktima iti ospital.
Boluntario a simmuko ti konsehal iti polis.
Daytoy ti maikadua a pammapatay ditoy nga ili iti uneg ti makalawas.
Idi rabii ti Abril 4, napapatay ti maysa a barangay captain iti Barangay Poblacion ditoy nga ili.


text:
Maysa pay a pammaneknek nga aramiden ti maysa a politiko amin dagiti pamuspusan tapno agtalinaed ti panagturayna ti pannakaipasa ti maysa a linteg a nangbuangay iti sabali pay a congressional district iti probinsia ti Camarines Sur.
Idi Oktubre 12, pinirmaan ni Pres. Gloria Macapagal-Arroyo ti RA 9716 a nangbingay iti umuna ken maikadua a legislative districts iti probinsia ti Camarines Sur tapno mabuangay ti maikatlo a legislative district.
Addan uppat a legislative districts ti Camarines Sur ket iti pannakabuangay ti sabali pay a distrito, nagbalinen a lima ti legislative districts daytoy a probinsia.
Sakbay ti panagbalin a linteg ti RA 9716, kinontran dagiti kritiko agsipud ta saanna a matun-oyan ti requirement ti bilang ti populasion ken ti masiripda a patronahe iti politika.
Segun kadagiti kritiko, sagudayen ti Section 5-3, Article 6 ti Konstitusion a kasapulan ti minimum a populasion a 250,000 tapno maideklara ti maysa a lokal a government unit (LGU) wenno clusters ti LGUs a maysa a congressional district.
Agdagup laeng iti 176,383 ti populasion ti nabuangay a maikatlo a district, nababbaba ngem iti requirement nga intuding ti Konstitusion.
Ngem iti 9-5 a butos, kinuna ti Korte Suprema nga awan ti ispesipiko a probiso ti Konstitusion a mangibagbaga a kasapulan a 250,000 ti minimum a populasion ti distrito lehislatibo ket imbasurana ti petision a nangkiddaw iti pangukoman a mangideklara nga inbalido ti RA 9716.
Kinuna pay ti Korte Suprema a sagsagrapen ti RA 9716 ti “presumption of constitutionality” agingga nga adda nalawag a pakakitaan a sinalungasingna ti Konstitusion.
Babaen iti daytoy a desision ti Korte Suprema, naraatan ti dakkel a parikut ti posible a panagsangdo ti dua a puersa nga agpada nga asideg iti administrasion: ni Cong. Diosdado “Dato” Arroyo ken ni dati a Budget Secretary Rolando Andaya.
Madakamat ditoy a ni Andaya ti diputado a mangibagi iti umuna a distrito ti Camarines Sur idi innala ni Pres. Arroyo a Budget Secretary ket ti anakna a ni Dato ti simmublat iti puesto ni Andaya.
Ngem agkandidato manen ni Andaya para iti kinadiputado iti umuna a distrito iti masungad nga eleksion, ket agbanggada la ketdi ken ni Dato. Problema a kasapulan ti madagdagus a solusion.
Iti apagdarikmat, nabingay ti umuna ken maikadua a distrito. Presto, nabuangay ti maikatlo a distrito. Ita, saanen nga agbangga da Andaya ken Dato agsipud ta adda distrito a pagtarayan ni Andaya. Kasta ti kasimplena.
Ita, nagbalinen a lima ti congressional districts ti Camarines Sur ket lima ngarud dagiti agilinlinteg a maibaon iti Kongreso a mangibagi iti daytoy a probinsia.
Nasolbaren ti problema. Naragsak ti amin, nangruna dagiti politiko.
Kasta ti kapardas ti panagtignay dagiti politiko tapno masaluadan, masalakniban ken mapagtalinaedda ti bileg ken turayda. Kaasi pay ti pagilian ken dagiti umili!


text:
Iglesia ni Cristo
Ti Iglesia ni Cristo (am-ammo pay kas Iglesya ni Kristo ken INC) ket maysa nga agwaywayas a relihioso nga organisasion a nangrugi iti Filipinas.
Ti INC ket inrehistro idiay Filipinas babaen ni Felix Y. Manalo idi Hulio 27, 1914. Patien dagiti kameng ti INC a ti relihionda ti naipasdek manen nga orihinal a simbaan a binangon ni Jesu-Cristo. Saan a bigbigen ti INC ti doktrina ti Trinidad ken kasta met ti kinadios ni Jesus.
Dagiti silpo ti ruar[urnosen | urnosen ti taudan]
- Panid ti INC iti Truthfinder
- Online nga articulos ti Pasugo
- Taraon ti Kararua
- Panid ti maysa nga estudiante iti Biblia
- Sukimaten ti Iglesia Ni Cristo
- Ti Iglesia ni Cristo ken ti Evanghelikal a Cristianidad (PDF a file)
- Pannakaiparangarang dagiti doctrina ti Iglesia ni Cristo
- INCWorld iti FaithWeb.com


text:
Sherwin Gatchalian
Ni Sherwin T. Gatchalian (naiyanak idi Abril 6, 1974) ket nalatak a pigura iti negosio ken politika. Isu idi ti mayor Siudad ti Valenzuela, Filipinas nga idiay ket nagserbi kadagiti tallo a termino ket agdama nga elektibo a Representatibo ti Umuna a Lehislatibo a Distrito iti isu met laeng a siudad para iti Kamara dagiti Pannakabagi ti Filipinas. Sakbay a nagtakem a kas mayor ti siudad, isu pay ket nagserbi iti Kamara manipud idi 2001 aginggana idi 2004. Idi 2011, isu idi ket Ti Napammadayawan a Naisangayan nga Agtutubo a lallaki para iti Serbisio iti Publiko.[1]
Dagiti nagibasaran[urnosen | urnosen ti taudan]
- ^ "P-Noy confers TOYM award for public service on MAYOR Gatchalian". People's Tonight. 8 Disiembre 2011. Naala idi 30 Disiembre 2012.


text:
CANDON CITY – Ngimmato ti produksion ti tabako iti daytoy a tawen iti maikadua a distrito ti probinsia gapu ta immadu dagiti mannalon a nagmula, segun iti National Tobacco Administration.
Kinuna ni Estrella G. de Peralta, NTA OIC Branch Manager ditoy siudad, a nasurok a 600 nga ektaria ti ngimmatuan ti namulaan iti tabako iti daytoy a tawen maikumpara idi napalabas a tawen.
Kinuna ni de Peralta nga idi napan a tawen, aganay 6,982 nga ektaria ti namulaan iti tabako iti 21 a munisipalidad ken maysa a siudad iti maikadua a distrito ti Ilocos Sur, ngem iti pay laeng bulan ti Pebrero iti daytoy a tawen, immaboten iti 7,626 nga ektaria ti namulaan iti tabako, wenno nangatngato iti 644 nga ektaria.
“Kinapudnona, adu pay ti nagikamakam a nagmula iti tabako gapu ta nasayaat a presio ita, ” kinuna ni de Peralta idinto nga impalgakna nga immadu ti bilang dagiti mannalon a nagmula ita a tawen.
Segun ken ni de Peralta, agdagup iti 8,963 a mannalon ti nagmula ita a tawen, ad-adu iti 377 iti 8,586 a nagmula idi 2008 ket manamnama a maartapan ti nasurok 12 milion a kilo a produksion idi 2008.
Aganay a 45 porsiento ti produksion a tabako ti aggapgapu iti maikadua a distrito ti probinsia.
Kinuna ni de Peralta a kadakkelan ti produksion ti Candon City ket limmawa iti 223 nga ektaria ti namulaan dditoy iti tabako. Simmaruno a kadakkelan ti Narvacan, sa ti Galimuyod, Burgos ken Santa Lucia. Nupay kasta, bimmassit iti 61 ektaria ti namulaan iti Tagudin a sinaruno ti Cervantes ken Alilem.
Impakaammo ti NTA official a nasayaat ti presio ti tabako iti daytoy a tawen ket umab-abot iti manipud P70-80 gapu ta simmayaat ti kalidad dagiti naluto a bulong.
Kadagiti napalabas a tawen, dandani narpuog ti industria ti tabako gapu iti nababa a kalidad dagiti bulong a pinataud ti naapgad a daga, nasapa a panagtutudona ken nababa a presio.
Ngem naipangato iti P10 ti floor price ti tabako iti tripartite agreement iti nagbabaetan dagiti mannalon, traders ken manufacturers babaen ti panangilungalong da Gov. Deogracias Victor Savellano ken Congressman Eric Singson.#


text:
Instituto ti Bulkanolohia ken Seismolohia ti Filipinas
Ti Instituto ti Bulkanolohia ken Seismolohia ti Filipinas (Ingles: Philippine Institute of Volcanology and Seismology, naipangyababaan iti PHIVOLCS) ket nailian a patakder ti Filipinas a maipanggep ti panagited ti pakaammo kadagiti aktibidad dagiti bulkan, dagiti gingined, ken dagiti tsunami, ken dagiti naipangruna a pakaammo ken dagiti serbisio a naipangruna ti panagsalaknib ti biag ken tagikua ken iti panagsuporta ti ekonomia, produktibidad, ken ti matalinaay a panagdur-as. Daytoy ket maysa kadagiti ahensia ti serbisio ti Departamento ti Siensia ken Teknolohia.
Ti PHIVOLCS ket siimenna dagiti aktibidad ti bulkan, gingined, ken tsunami, ken mangited kadagiti ballaag no nasken. Daytoy ket nainilin nga alay-ayenna dagiti didgra a mapasamak manipud kadagiti panagbettak ti bulkan, dagiti gingined, dagiti tsunami, ken dagiti dadduma pay a mainaig a heotektoniko a penomena.[1]
Dagiti linaon
Pakasaritaan[urnosen | urnosen ti taudan]
Daytoy a gunglo ti gobierno ket napartuat idi kalpasan ti naipakasaritaan a panagtitipon dagiti opisial nga annong dagiti patakder ti gobierno.
Maysa kadagiti sinarunona ket ti Opisina ti Klima ti Filipinas a napartuat idi 1901 idi dagiti serbisio ti meteorolohiko, seismolohiko ken terrestial a magnetiko ti Obserbatorio ti Manila ket naiyakar manipud ti Simbaan ti Romano Katoliko iti Kolonial a Gobierno ti Amerika. Daytoy ket nagar-aramid ti panagsisiim ti gingined iti pagilian ken tinawid ken nangtaripato ti katologo ti gingined iti dayta a panawen. Babaen idi 1972, ti OPisina ti Klima ti Filipinas ket naurnos manen babaen ti Bilin ti Presidente Blng. 78 iti Administrasion ti Atmosperiko Heopisikal ken dagiti Astronomiko a Serbisio ti Filipinas (PAGASA). Ti gandat a pinunduan babaen ti UNDP para iti PAGASA ket nangbangon kadagiti sangapulo ket dua a network ti estasion ti gingined iti pagilian.
Ti sabali pay a sinaruno ti PHIVOLCS, ti Komision ti Bulkanolohia (COMVOL) ket napartuat idi Hunio 20, 1952 babaen ti Republika Tignayno. 766 kalpasan ti nakadadael a panagbettak ti Bulkan Hibok-Hibok idi 1952. Babaen ti Ehekutibo Bilin Blng. 784 idi Marso 17, 1982, ti mangsakuo a departamento ti COMVOL, ti Opisina ti Nailian a Panagrang-ay ti Siensia (NSDB) ket naurnos manen idi iti Turay ti Nailian a Siensia ken Teknolohia (NSTA),ken ti COMVOL ket nabaliwan ken nagbalin a ti Instituto ti Bulkanolohia ti Filipinas wenno PHILVOLC.
Ti seismolohiko nga ima ti PAGASA ket opisial a naiyakar iti PHILVOLC idi Septiembre 17, 1984, ket nanaganan ti instituto iti Instituto ti Bulkanolohia ken Seismolohia ti Filipinas wenno PHIVOLCS. TI NSTA, ti sakup a departamento para iti PHIVOLCS ken PAG-ASA, ket nagbalin nga iti Departamento ti Siensia ken Teknolohia (DOST) idi 1987. Ti teknikal nga empleado ken ti 12 nga estasion ti network a panagsisiim ti gingined ket napno a naitipon iti PHIVOLCS idi 1988.
Ti PHIVOLCS ket indauluan idi babaen ni Raymundo Punongbayan manipud idi 1982 aginggana idi 2003, ken daytoy ket agdama nga indauluan babaen ni Renato U. Solidum Jr. manipud idi 2003 aginggana iti agdama.
Pannakaidasig dagiti bulkan iti Filipinas[urnosen | urnosen ti taudan]
Ti Instituto ti Bulkanolohia ken Seismolohia ti Filipinas ket mangited ti sistema ti panangidasig para kadagiti bulkan ti pagilian.[2]
Aktibo[urnosen | urnosen ti taudan]
- Panagbettak ikadagiti naipakasaritaan a panawen
- Historikal a rehistro iti kaunegan ti 500 a tawtawen
- Radiokarbon panangipetsa (C14) panangipetsa ti 10,000 a tawtawen
- Lokal a seismiko nga aktibidad
- Naibagbaga wenno folkloriko a pakasaritaan
Mabalin nga aktibo[urnosen | urnosen ti taudan]
- Dagiti aktibo a solpatara, dagiti pumarola, wenno alibungubong nga aktibidad
- Helolohiko nga ubing, mabalin a bimtak ti < 10,000 a tawtawen ken para kadagit idakkel a kaldera ken dagiti dakkel a sistema, mabalin a < 25,000 a tawtawen
- Heomorpolohia nga ubing ti langa (naingpis ti abbong ti daga webbo bassit laeng a mulmula; bassit laeng ti nurunor ken pannakaisinsina; ubbing a langlanga ti butbut; nga adda wenno awan abbong a mulmula).
- Nasuspekto a seismiko nga aktibidad.
- Nadukomentuan a lokal a pannakadadael ti rabaw ti daga.
- Dagiti heokimiko a pannakakita ti panankairaman ti magma.
- Heopisikal a paneknek dagiti bagi ti magma.
- Napigsa a pannakaikapet dagiti sona ti subduksion ken dagiti akin-ruar a pannakaiyasentar ti tektoniko.
Di aktibo[urnosen | urnosen ti taudan]
- AWan ti rehistro ti panagbettak ken ti pormana ket mangrugrugi nga agbalbaliw babaen dagiti ahente ti panagbalbaliw babaen ti klima ken nurunor babaen ti panagporma ti nauneg ken atiddog a rengngat.
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "About PHIVOLCS". Website ti PHIVOLCS. Naala idi 2008-12-04.
- ^ "Sapasap a Pakaammo ti Bulkan"


text:
Plantilia:Swiss populations data CH-GL
Panagusar
Daytoy a metadata ket aglaon iti populasion dagiti ili ti Kanton ti Glarus manipud idi 31 Disiembre 2015. Ti datos ket nagtaud manipud iti Swiss Federal Statistical Office - STAT-TAB, online database – Ständige und nichtständige Wohnbevölkerung nach institutionellen Gliederungen, Geburtsort und Staatsangehörigkeit. Daytoy a datos ket inus-usar babaen dagiti adu a plantilia, pangngaasi nga annadan ti agurnos. Ti pormat ket numero ti SFOS a sarunuen babaen ti populasion nga awanan iti kaw-it.


text:
Tsina
Nagsasabtan: 35°N 103°E / 35°N 103°E
Ti Tsina[12] (i/ˈtʃaɪnə/; Insik: 中国; pinyin: Zhōngguó; kitaen pay ti Nagnagan ti Tsina), opisial a ti Republika ti Tattao iti Tsina (PRC), ket maysa a naturay nga estado a mabirukan idiay Daya nga Asia. Daytoy ti kaaduan ti populasion a pagilian, nga adda ti populasion ti sumurok a 1.3 bilion. Ti PRC ket maysa nga agmaymaysa a partido nga estado a tinurturayan babaen ti Partido Komunista, a ti tugaw iti gobierno ket adda idiay kapitolio a siudad ti Beijing.[13][14] Daytoy ket nagsansanay to panagturay kadagiti sumurok a 22 a probinsia, dagiti lima nga autonomo a rehion, dagiti uppat a dagus a natengtengngel a munisipalidad (Beijing, Tianjin, Shanghai, ken Chongqing), ken dagiti dua a bukod a nagturturay nga espesial nga administratibo a rehion (Hong Kong ken Macau).[15] Ti PRC ket mangtuton pay ti Taiwan – a tinengtengngel baban ti Republika ti Tsina (ROC), ti sabali nga entidad ti politika – a kas bukodna a maika-23 a probinsia, ti maysa a kontrobersial apangtunton gapu ti narikut a politikal a kasasaad ti Taiwan ken ti saan pay a nabanagan a Sibil a Gubat ti Insik.
Daytoy ket smakup ti agarup a 9.6 riwriw a kuadrado kilometro, ti Tsina ket isu ti maikadua a kadakkelan a pagilian babaen ti kalawa ti daga,[16] ken ti maiaktlo wenno maikapat a kadakkelan babaen ti dagup a kalawa, depende iti panangilawlawag iti dagup a kalawa.[17] Ti langa ti daga ti Tsina ket nawatiwat ken agdumaduma, nga adda dagitiestepa a kabakiran ken dagiti desierto ti Gobi ken ti Taklamakan a mangsaksakup kadagiti namaga nga amianan ken amianan a laud nga asideg ti Mongolia ken Tengnga nga Asia, ken dagiti subtropiko a kabakiran nga ad-adu kadagiti nabas-basa nga amianan idiay asideg ti Abagatan a daya nga Asia. Ti lanag ti daga ti lumaud a Tsina ket nagubsang ken agpangato, nga adda ti Himalaya, Karakoram, Pamir ken kabambantayan ti Tian Shan a mangsina ti Tsina iti Abagatan ken Tengnga nga Asia. Dagiti karayan ti Yangtze ken Duyaw, ket isu dagitoy ti maikatlo ken maikainnem a kaatiddogan iti lubong, ken adda dagiti taudanda idiay Tibetano a Banak ken agtultuloy idiay napusek a nataengan iti dumaya nga aplaya. Ti panatar ti Tsina iti igid ti Taaw Pasipiko ket 14,500 kilometro (9,000 mi) ti kaatiddogna ken nabeddengan babaen dagiti baybaya ti Bohai, Duyaw, Daya ken Baybaya Abagatan Tsina.
Dagiti nagibasaran[urnosen | urnosen ti taudan]
- ^ Chan, Kam Wing (2007). "Misconceptions and Complexities in the Study of China's Cities: Definitions, Statistics, and Implications" (PDF). Eurasiano Heograpia ken Ekonomia. 48 (4): 383–412. doi:10.2747/1538-7216.48.4.383. Naala idi 2011-08-07. p. 395
- ^ "Ania kadi dagiti kadakkelan ken kabaknanagan a siudad ti Tsina?" Unibersidad iti Akin-abagatan a California - Intituto ti Estados Unidos-Tsina, 2007. Naala idi 2012-01-15.
- ^ a b "Linteg iti Republika ti Tattao ti Tsína iti Pagalagadan ti Masasao ken Naisurat a Pagsasao nag Insík (Bilin ti Presidente Bilang.37)". Gov.cn. Naala idi 27 Abril 2010.
Para iti daytoy a kalintegan, ti pagalagadan a maisasao ken maisurata pagsasao nga Insík ket kayatna a soen a Putonghua (maysa a kadawyan a balikas nga addaan ti panakaibalikas a naibatay iti dialekto a Beijing) ken dagiti naiyalagad nga Intsík a karakter.
- ^ a b "Komunikado dagiti Nailian nga Estadistika ti Republika ti Tattao iti Tsina kadagitikangrunaan a Bilang ti Senso ti Populasion idi 2010". Stats.gov.cn. Naala idi 2011-11-01.
- ^ "China". Encyclopædia Britannica. Naala idi 2010-03-15.
Porma iti Gobierno: agmaymaysa a partido a republika dagiti tattao nga addan ti lehislatibo a kamara
- ^ "Income inequality in today's China". Proceedings of the National Academy of Sciences.
- ^ "Rich-poor gap widens: study". Global Times.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ "ICANN Board Meeting Minutes". ICANN. Naala idi 25 Hunio 2010.
- ^ "Partido Komunista ti Tsína a Naibaba". China Daily, 10 Hulio 2007. Naala idi 2012-02-01.
- ^ "dimakkel ti GDP iti 11.4 a porsiento, kapardasan iti 13 a tawtawen". Chinadaily.net. 24 Enero 2008. Naala idi 15 Hunio 2009.
- ^ Rubino, Carl Ralph Galvez (2000). "Tsina". Ilocano Dictionary and Grammar: Ilocano-English, English-Ilocano. University of Hawaiʻi Press. p. 636. ISBN 978-0-8248-2088-6.
- ^ Walton, Greg; Internasional a Sentro para iti Karbengan ti Nagtagitaon ken Demokratiko a Panagrang-ay (2001). "Ehekutibo a Pakabuklan". Ti nabalitokan a kalasag ti Tsina: Dagiti korporasion ken ti panagranga-y ti teknolohia ti panagsisiim idiay Repbublika ti Tattao iti Tsina. Karbengan ken Demokrasia. p. 5. ISBN 978-2-922084-42-9. Naala idi 29 Agosto 2009. Ti dakamat ket agus-usar ti nasukatanen a parametro ti
|coauthors=(tulong)
- ^ "Batay-linteg ti Republika ti Taatao iti Tsina". People's Daily Online. Naala idi 23 Nobiembre 2009.
Artikulo 138. Ti kapitolio ti Republika ti Tattao iti Tsina ket ti Beijing.
- ^ "Kimmadduaan a Panangirangang ti Sino-Britaniko". Wikisource. 1984. Naala idi 8 Septiembre 2008.
- ^ "Dagiti pagilian iti lubong a na-urnos babaen ti kalawa ti daga". Listofcountriesoftheworld.com. Naala idi 27 Abril 2010.
- ^ Ti panangiranggo ti dagup a kalawa a mainaig iti Estados Unidos ket depende kadagiti panagrukod iti dagup a kalawa iti Tsina ken ti Estados Unidos. Kitaen ti Listaan dagiti pagilian ken Kaarubayan a teritorio babaen ti kalawa para iti adu pay a pakaammo.
Dagiti silpo ti ruar[urnosen | urnosen ti taudan]
- Midia a mainaig iti Tsina iti Wikimedia Commons
- Pakaammo ti panagbiahe idiay Tsina manipud iti Wikivoyage (iti Ingles)
- Maysa a pagataldiap ti Tsina
- BBC News – Bariweswes ti Tsina
- Tsina a naikabil iti The World Factbook (iti Ingles)
- Republika ti Tattao ti Tsina manipud idiay UCB Libraries GovPubs
- Kitaen ti Tsina iti Proyekto ti Nawaya a Direktorio (iti Ingles)
- Tsina
- Dagiti pagilian ti Tengnga nga Asia
- Dagiti pagilian ken teritorio nga agsasao ti Insik
- Dagiti komunista nga estado
- Dagiti pagilian a nagbeddengan ti Taaw Pasipiko
- Dagiti pagilian a nagbeddengan ti Baybay Abagatan Tsina
- Dagiti pagilian ti Daya nga Asia
- Dagiti estado a kameng ti Nagkaykaysa a Pagpagilian
- G20 a pagpagilian
- Dagiti republika
- Dagiti agmaymaysa a partido nga estado
- Dagiti estado ken teritorio a nabangon idi 1949